ZMLUVA O DIELO

uzatvorená podľa ust. § 536 a nasl. zákona č. 513/1991 Zb. Obchodný zákonník v znení neskorších predpisov a ust. § 65 a nasl. zákona č. 185/2015 Z. z. Autorský zákon v znení neskorších predpisov

(ďalej len „**Zmluva**“)

medzi:

Objednávateľom:

Názov: **Národné centrum zdravotníckych informácií**

Sídlo: Lazaretská 26, 811 09 Bratislava, Slovenská republika

IČO: 00165387

DIČ: 2020830119

IČ DPH: nie je platca DPH

V mene ktorého koná: Ing. Peter Blaškovitš, generálny riaditeľ

Bankové spojenie (názov banky): Štátna pokladnica

IBAN: SK24 8180 0000 0070 0018 5166

(ďalej len „**Objednávateľ**“ alebo „**NCZI**“)

a

Zhotoviteľom:

Obchodné meno:

Sídlo:

IČO:

DIČ:

IČ DPH:

V mene ktorého koná:

Registrácia: Obchodný register Okresného súdu , oddiel , vložka č.:

Bankové spojenie (názov banky):

IBAN:

(ďalej len „**Zhotoviteľ**“)

(Objednávateľ a Zhotoviteľ ďalej spoločne aj len „**Zmluvné strany**“ a každý samostatne aj len „**Zmluvná strana**“)

PREAMBULA

* 1. Objednávateľ na plnenie svojich zákonných úloh a riadny výkon verejnej moci potrebuje zabezpečiť vytvorenie **komunikačného modulu elab gateway** obsahujúceho riešenia pre vizuálne služby elab domény a Business engine pre spracovanie elektronických žiadaniek a výsledkov s príslušnými kontrolami (ďalej aj len „**Systém“** alebo „**Dielo**“ alebo „**Projekt**“).
  2. Objednávateľ vyhlásil verejné obstarávanie v zmysle zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov na obstaranie zákazky s názvom vyhlásenú oznámením o vyhlásení verejného obstarávania uverejneným vo Vestníku verejného obstarávania č. dňa pod značkou , ktorej predmetom je ................... (ďalej len „**Verejné obstarávanie**“).
  3. Úspešným uchádzačom vo Verejnom obstarávaní sa stal Zhotoviteľ, ktorý vo svojej ponuke deklaroval záujem na splnení cieľa sledovaného Objednávateľom, a za týmto účelom má záujem predmet Verejného obstarávania zrealizovať.
  4. Zmluvné strany, vedomé si svojich záväzkov obsiahnutých v tejto Zmluve a s úmyslom byť touto Zmluvou viazané, dohodli sa na uzatvorení Zmluvy v nasledujúcom znení:

1. DEFINÍCIE POJMOV
   1. Zmluvné strany sa dohodli, že nižšie vymedzené pojmy a skratky s veľkým začiatočným písmenom majú pre účely tejto Zmluvy nasledovný význam:
      1. „**Autorský zákon**“ je zákon č. 185/2015 Z. z. Autorský zákon v znení neskorších predpisov.
      2. „**Cieľový koncept**“ je súbor dokumentov obsahujúcich návrh riešenia Systému v zmysle bodu 4.1 písm. a) tejto Zmluvy.
      3. „**DevOps**“ je skrátený názov pre developer operations alebo aj automatizovaný devops ako súbor procesov medzi vývojom a prevádzkou, skratka z developer operations. Vysvetlenie detail viď <https://en.wikipedia.org/wiki/DevOps>.
      4. „**Dielo**“, tiež „**Systém**“ je komunikačný modul elab gateway (elab gw), ktorého vytvorenie je predmetom tejto Zmluvy. Dielo znamená všetky služby, práce a súvisiace plnenia, ktoré je Zhotoviteľ povinný plniť za podmienok tejto zmluvy v prospech Objednávateľa, vrátane udelenia licenčných práv na používanie Diela a dodania dokumentácie Diela.
      5. „**eID**“ je občiansky preukaz s elektronickým kontaktným čipom (tzv. elektronická identifikačná karta).
      6. „**ePZP**“ je elektronický preukaz zdravotníckeho pracovníka.
      7. „**HW**“ znamená hardvérový produkt, t. j. hotový výrobok/tovar týkajúci sa alebo predstavujúci celkové technické vybavenie počítača, servera alebo iného technického zariadenia.
      8. **„Kľúčoví experti“** súvšetky osoby označené Zhotoviteľom ako rozhodujúci experti na výkon vybraných odborných činností v rámci plnenia tejto Zmluvy.
      9. **„Metodika Jednotný dizajn manuál“** je Metodické usmernenie UPVII č. 002089/2018/oLŠISVS-7 zo dňa 11.05.2018, ktorým sa vydáva „**Jednotný dizajn manuál elektronických služieb verejnej správy**“, v platnom znení (dostupné na: <https://www.vicepremier.gov.sk/sekcie/informatizacia/governance-a-standardy/standardy-isvs/jednotny-dizajn-manual-elektornickych-sluzieb-verejnej-spravy/index.html>, resp. metodika a dizajn manuál, ktoré ich nahradia.
      10. „**Metodika Tvorba používateľsky kvalitných digitálnych služieb verejnej správy“** je metodické usmernenie UPVII dostupné na <https://www.vicepremier.gov.sk/sekcie/oddelenie-behavioralnych-inovacii/index.html>, resp. metodika a usmernenia, ktoré ju nahradia.
      11. „**Obchodný zákonník**“ je zákon č. 513/1991 Zb. Obchodný zákonník v znení neskorších predpisov.
      12. „**Občiansky zákonník**“ je zákon č. 40/1964 Zb. Občianskeho zákonníka v znení neskorších predpisov.
      13. „**Objednávateľ**“ je verejný obstarávateľ uvedený v záhlaví tejto Zmluvy.
      14. **„PRINCE2“** je všeobecná a celosvetovo akceptovaná metodika riadenia projektov.
      15. „**Projektový manažér Objednávateľa**“ je fyzická osoba uvedená v článku 16. tejto Zmluvy, ktorá riadi projektový tím pri realizácii plnení Zmluvy a voči Zhotoviteľovi je primárnou kontaktnou osobou za Objednávateľa. Projektový manažér Objednávateľa kontroluje v mene Objednávateľa podľa Zmluvy činnosť Zhotoviteľa vrátane ukladania úloh a písomného preberania dokončených plnení Zmluvy, podpisovania akceptačných protokolov, monitoruje plnenie detailného harmonogramu dodávky a plní ďalšie určené úlohy v mene Objednávateľa. Pre odstránenie pochybností, Projektový manažér Objednávateľa nemá oprávnenie na podpis dodatku k Zmluve ani na uzavretie akejkoľvek dohody so Zhotoviteľom, ktorá by znamenala zmenu tejto Zmluvy.
      16. „**Projektový manažér Zhotoviteľa**“ je fyzická osoba uvedená v článku 16. tejto Zmluvy, ktorá riadi projektový tím Zhotoviteľa pri realizácii plnení Zmluvy a voči Objednávateľovi je primárnou kontaktnou osobou za Zhotoviteľa. Má na základe poverenia Zhotoviteľa alebo na základe výkonu funkcie u Zhotoviteľa dostatočné právomoci na všetky úkony v mene Zhotoviteľa podľa Zmluvy (vrátane písomného odovzdávania dokončených plnení Zmluvy a podpisovania akceptačných protokolov), avšak nemá oprávnenie na podpis dodatku k Zmluve ani na uzavretie akejkoľvek dohody s Objednávateľom, ktorá by znamenala zmenu tejto Zmluvy.
      17. „**Riadiaci výbor**“ je vrcholný riadiaci orgán Projektu tvorený zástupcami Zmluvných strán, ktorý je oprávnený riešiť všetky otázky Projektu (s výnimkou uzatvárania dodatkov Zmluvy či iných dohôd majúcich vplyv na rozsah plnenia a účinnosť Zmluvy). Zmluvné strany ustanovia a obsadia Riadiaci výbor do 1 mesiaca od uzatvorenia Zmluvy v súlade metodikou riadenia podľa PRINCE2.
      18. „**Systém**“ pozri pojem Dielo.
      19. „**SW**“ alebo „**softvér**“ je softvérový produkt, t. j. počítačový program vrátane dokumentácie a manuálov, ktorý tvorí súčasť Diela a bol dodaný Zhotoviteľom v rámci plnenia tejto Zmluvy. Pre účely tejto Zmluvy sa rozlišuje:
          1. štandardný (krabicový alebo proprietárny ) SW / softvér, ktorý nie je možné meniť na základe požiadaviek Objednávateľa;
          2. Otvorený SW (open source) / softvér dodávanými tretími stranami, ktorý je možné meniť na základe požiadaviek Objednávateľa;
          3. SW / softvérová aplikácia vyvinutá na základe požiadaviek Objednávateľa alebo nad štandardným SW / softvérom s možnosťou ďalšieho vývoja.
      20. „**Špecifikácia diela**“ je podrobná špecifikácia obsahu, rozsahu a spôsobu zhotovenia Diela uvedená v bode 4.3 tejto Zmluvy.
      21. „**UPVII**“ je Úrad podpredsedu vlády pre investície a informatizáciu.
      22. „**Výnos o štandardoch pre ISVS**“ je výnos Ministerstva financií Slovenskej republiky č. 55/2014 Z. z. o štandardoch pre informačné systémy verejnej správy v znení neskorších predpisov, resp. výnos, ktorý ho nahradí v zmysle ust. § 32 Zákona o ITVS.
      23. „**Zákon o KB**“ je zákon č. 69/2018 Z. z. o kybernetickej bezpečnosti a o zmene a doplnení niektorých zákonov v znení neskorších predpisov.
      24. „**Zákon o ITVS**“ je zákon č. 95/2019 Z. z. o informačných technológiách vo verejnej správe a o zmene a doplnení niektorých zákonov v znení neskorších predpisov.
      25. „**Zákon o eGovernmente**“ je zákon č. 305/2013 Z. z. o elektronickej podobe výkonu pôsobnosti orgánov verejnej moci a o zmene a doplnení niektorých zákonov v znení neskorších predpisov.
      26. „**Zákon o registri partnerov verejného sektora**“ je zákon č. 315/2016 Z. z. o registri partnerov verejného sektora a o zmene a doplnení niektorých zákonov v znení neskorších predpisov.
      27. „**Zákon o slobodnom prístupe k informáciám**“ je zákon č. 211/2000 Z. z. o slobodnom prístupe k informáciám a o zmene a doplnení niektorých zákonov (zákon o slobode informácií) v znení neskorších predpisov.
      28. „**Zhotoviteľ**“ je zhotoviteľ Diela uvedený v záhlaví tejto Zmluvy.
      29. „**Zmluva**“ je táto Zmluva o dielo.
      30. „**ZVO**“ je zákon č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov.
2. VYHLÁSENIA ZMLUVNÝCH STRÁN
   1. Zhotoviteľ vyhlasuje, že je spôsobilý uzatvoriť túto Zmluvu a riadne plniť záväzky z nej vyplývajúce a že sa oboznámil s podkladmi tvoriacimi zadávaciu dokumentáciu Diela vrátane jej príloh, ktoré ustanovujú požiadavky na predmet plnenia Diela.
   2. Zhotoviteľ vyhlasuje, že má na realizáciu predmetu Verejného obstarávania nevyhnutné kapacity a technické schopnosti na dodanie plnenia požadovaného Objednávateľom nevyhnutného na riadny výkon úloh zverených Objednávateľovi na základe osobitných právnych predpisov.
   3. Zhotoviteľ vyhlasuje, že disponuje všetkými oprávneniami požadovanými príslušnými orgánmi a v zmysle príslušných právnych predpisov, ako aj kapacitami a odbornými znalosťami nevyhnutnými na riadnu a včasnú realizáciu Diela.
   4. Zhotoviteľ vyhlasuje a zaväzuje sa, že v čase uzatvorenia Zmluvy má splnené povinnosti, ktoré mu vyplývajú v zmysle Zákona o registri partnerov verejného sektora a počas trvania tejto Zmluvy bude udržiavať zápis v tomto registri a riadne plniť všetky povinnosti vyplývajúce pre neho zo Zákona o registri partnerov verejného sektora.
   5. Objednávateľ týmto vyhlasuje, že je právnickou osobou založenou a existujúcou podľa právneho poriadku Slovenskej republiky, spĺňa všetky podmienky a požiadavky stanovené v tejto Zmluve, je oprávnený a spôsobilý uzatvoriť túto Zmluvu a riadne plniť záväzky v nej obsiahnuté.
   6. Objednávateľ vyhlasuje, že obsah Zmluvy je v súlade so všetkými predpismi upravujúcimi činnosť Objednávateľa, najmä s predpismi týkajúcimi sa verejného obstarávania.
3. ÚČEL A CIEĽ ZMLUVY
   1. Účelom tejto Zmluvy je zabezpečenie vytvorenia **komunikačného modulu elab gateway**, ktorý bude v plnom rozsahu zodpovedať všetkým funkčným, technickým a legislatívnym požiadavkám Objednávateľa uvedeným v tejto Zmluve a v súťažných podkladoch Verejného obstarávania a ktorý bude v spojení s ostatnými službami poskytnutými Zhotoviteľom na základe tejto Zmluvy spôsobilým nástrojom na plnenie úloh Objednávateľa požadovaných osobitnými predpismi a cieľov deklarovaných v **Prílohe č. 1** tejto Zmluvy, resp. v ďalších dokumentoch, na ktoré táto odkazuje.
   2. Cieľom tejto Zmluvy je súčasne zabezpečenie dostačujúceho rozsahu práv k Systému a maximálne zhodnotenie investície Objednávateľa do vytvorenia Diela s vylúčením budúcej závislosti Objednávateľa na jedinom Zhotoviteľovi z pohľadu prevádzky a správy, resp. ďalšieho rozvoja Systému.
4. PREDMET ZMLUVY
   1. Predmetom tejto Zmluvy je úprava práv a povinností zmluvných strán spojených so záväzkom Zhotoviteľa na vlastné náklady a nebezpečenstvo vykonať riadne a včas a za cenu a podmienok dohodnutých ďalej v tejto Zmluve Dielo, ktorého vykonanie zahŕňa vytvorenie a dodanie výstupov z jednotlivých etáp (ďalej jednotlivo aj ako „**plnenie Diela**" alebo „**časť Diela**“ ), ako aj udelenie súhlasu na používanie autorských diel, resp. iných predmetov práv duševného vlastníctva, ktoré boli vytvorené na základe, resp. v rámci plnenia tejto Zmluvy, a to v Zmluve uvedenom rozsahu, ako  i dodanie, resp. zabezpečenie poskytnutia potrebných licencií k SW produktom.
   2. Zhotoviteľ sa zaväzuje riadne a včas vykonať pre Objednávateľa Dielo v rozsahu a za podmienok tejto Zmluvy, vrátane jej príloh, pozostávajúce najmä ale nie úplne z nasledovných častí:
      1. vyhotovenie detailného projektového plánu, návrhu riešenia Systému, detailnej funkčnej, bezpečnostnej a technickej špecifikácie, plánu testov a architektúry Systému a ostatnej dokumentácie špecifikácie riešenia v rozsahu požiadaviek ktorých obsah vyplýva z **Prílohy č. 1** (požiadavky P2.1 a P2.2) tejto Zmluvy , a ich dodanie Objednávateľovi k odsúhlaseniu v súlade s podmienkamiuvedenými v tejto Zmluve (ďalej spoločne len „**Cieľový koncept**“); súčasťou Cieľového konceptu je aj prehlásenie Zhotoviteľa, že cieľový koncept riešenia Systému je v súlade s požiadavkami podľa platnej legislatívy, príslušných metodických usmernení, pokynov a stanovísk príslušných orgánov verejnej správy a ostatnej metodiky, ktoré sa vzťahujú k vykonaniu Diela;
      2. realizácia riešenia, vrátane implementácie, testovania a nasadenia v súlade s Objednávateľom odsúhlaseným Cieľovým konceptom a ďalšími podmienkami Zmluvy:
         1. realizácia komponentov Systému (ďalej len „**komponenty**“) a ich dodanie Objednávateľovi v súlade s podmienkami uvedenými v tejto Zmluve,
         2. vyhotovenie podporných prostriedkov a konverzných programov a ich dodanie Objednávateľovi v súlade s podmienkami podľa tejto Zmluvy,
         3. inštalácia, nastavenie parametrov a užívateľského nastavenia komponentov a ich integrácia na testovacom pracovisku Objednávateľa a ich uvedenie do prevádzky na testovacom pracovisku za podmienok uvedených v tejto Zmluve,
         4. testovanie Systému a overenie funkčnosti a kompletnosti Systému v súlade s Prílohou č. 1 tejto Zmluvy,
         5. poskytnutie súčinnosti Objednávateľovi pri implementácii komponentov do existujúceho prostredia informačného systému Objednávateľa a pri uvedení Systému do prevádzky na produkčnom pracovisku za podmienok uvedených v tejto Zmluve,
         6. tvorba manuálov k SW, používateľskej a administrátorskej dokumentácie / príručiek – aplikačnej príručky, inštalačnej príručky, konfiguračnej príručky, používateľskej príručky, prevádzkový popis a iných dokumentov v súlade s **Prílohou č. 1**,
         7. vyhotovenie dokumentácie o komponentoch Systému a jej dodanie Objednávateľovi v súlade s podmienkami uvedenými v tejto Zmluve,
         8. vyhotovenie dokumentácie k podporným prostriedkom a konverzným programom a jej dodanie Objednávateľovi v súlade s podmienkami uvedenými v tejto Zmluve,
         9. testovanie variantov návrhov používateľského rozhrania (UX),
         10. vyhotovenie kompletnej podkladovej dokumentácie k používateľskému rozhraniu (UX);
      3. realizácia školení používateľov Systému v súlade s podmienkami podľa tejto Zmluvy, bližšie špecifikovanými v Prílohe č. 1;
      4. vypracovanie Havarijného plánu Systému pre postupy obnovenia rutinnej prevádzky v súlade s Prílohou č. 1;
      5. vyhotovenie komplexnej dokumentácie Systému, ktorej súčasťou sú aj všetky dokumentácie uvedené vyššie v tomto bode Zmluvy a ktorá musí obsahovať minimálne nasledujúce náležitosti:
         1. zdokumentované prevádzkové postupy ku každej časti Systému s jedinečným priradeným identifikátorom príslušného postupu,
         2. zoznam všetkých parametrov, limitných hodnôt, konfigurácií, na základe ktorých bude Systém prevádzkovaný,
      6. ďalšie dodávky, činnosti a práce nevyhnutné pre realizáciu Diela, ktoré nie sú výslovne stanovené ako povinnosť Objednávateľa.
   3. Súčasťou plnenia Zhotoviteľa podľa tejto Zmluvy je i poskytnutie užívacích oprávnení k všetkým častiam Diela, ktoré požívajú ochrany podľa Autorského zákona, a to v rozsahu špecifikovanom v článku 11. tejto Zmluvy.
   4. Podrobná špecifikácia obsahu, rozsahu a spôsobu zhotovenia Diela je uvedená v **Prílohe č. 1** tejto Zmluvy (ďalej len „**Špecifikácia diela**“), ktorá obsahuje:
      1. podrobný opis Diela (procesný, funkčný, technický),
      2. zoznam záväzných požiadaviek na Dielo a jeho funkcionalitu,
      3. požiadavky na výkonnosť Diela,
      4. požiadavky na bezpečnosť, architektúru, robustnosť, škálovateľnosť, prepojiteľnosť, dátové štandardy, DevOps a špecifikáciu Diela ,
      5. ďalšie osobitné požiadavky Objednávateľa na dodávaný Systém,
      6. ostatné požiadavky na plnenie predmetu tejto Zmluvy.
   5. Požiadavky a podmienky uvedené v Špecifikácii diela Zhotoviteľ zohľadní pri vypracovaní Cieľového konceptu a zaväzuje sa realizovať vytvorenie a implementáciu Systému v súlade s  Cieľovým konceptom odsúhlasenými Objednávateľom.
   6. Zhotoviteľ sa zaväzuje vykonať Dielo v súlade so Špecifikáciou diela a Cieľovým konceptom. Špecifikácie riešenia obsiahnuté v Cieľovom koncepte nesmú meniť rozsah Diela definovaný v Prílohe č. 1; Zmluvné strany sa dohodli, že na ustanovenia špecifikácií riešenia, ktoré svojim obsahom a/alebo povahou menia rozsah Diela definovaný v Prílohe č. 1, sa nebude prihliadať, pokiaľ sa Zmluvné strany výslovne vo forme dodatku k tejto Zmluve nedohodnú inak.
   7. Objednávateľ sa za riadne a včas vykonané Dielo, resp. jednotlivé časti Diela, uhradiť Zhotoviteľovi cenu v rozsahu a za podmienok dohodnutých ďalej v tejto Zmluve.
   8. Pre zamedzenie pochybností Zmluvné strany výslovne uvádzajú, že súčasťou plnenia na základe tejto Zmluvy nie je dodávka HW.
   9. Ak sa budú na strane Zhotoviteľa ako Zmluvnej strany podieľať viaceré subjekty, práva z tejto Zmluvy voči Objednávateľovi môže uplatňovať výlučne vedúci Zhotoviteľ [●], IČO: [●]. Vedúci Zhotoviteľ podľa predchádzajúcej vety je oprávnený menovať projektového manažéra Zhotoviteľa, vykonáva fakturáciu ceny v mene Zhotoviteľov, a tiež je za Zhotoviteľov výlučne tento oprávnený vykonávať iné práva voči Objednávateľovi vyplývajúce z tejto Zmluvy alebo z právnych predpisov, pokiaľ Zmluva (vrátane príloh) v konkrétnom prípade neurčí inak. Subjekty na strane Zhotoviteľa si osobitnou písomnou dohodou určia a vysporiadajú vzájomné záväzky a oprávnenia vyplývajúce im z tejto Zmluvy, pričom táto písomná dohoda medzi viacerými subjektmi na strane Zhotoviteľa tvorí prílohu tejto Zmluvy.
5. PRÁVA A POVINNOSTI ZMLUVNÝCH STRÁN
   1. Objednávateľ sa zaväzuje:
      1. zabezpečiť Zhotoviteľovi v primeranom rozsahu potrebné informácie a prípadné konzultácie k nastaveným procesom Objednávateľa, ak bude Objednávateľ takými informáciami disponovať,
      2. za predpokladu dodržania bezpečnostných a prípadných ďalších predpisov Objednávateľa zabezpečiť pre Zhotoviteľa poverenia, na základe ktorých bude môcť získavať informácie na dohodnutých miestach, potrebných k plneniu predmetu tejto Zmluvy,
      3. za predpokladu dodržania bezpečnostných a prípadných ďalších predpisov Objednávateľa sprístupniť technickú, komunikačnú a systémovú infraštruktúru pre zhotovovanie Diela podľa potreby plnenia predmetu tejto Zmluvy a podľa potreby vzdialeného prístupu dohodnutou technológiou a zabezpečiť Zhotoviteľovi na jeho žiadosť včas prístup k všetkým zariadeniam, ku ktorým je jeho prístup potrebný pre zhotovenie Diela, vrátane zdrojov energie, elektronickej komunikačnej siete, vrátane vzdialeného prístupu, v rozsahu nevyhnutnom pre riadne zhotovenie Diela na náklady Objednávateľa, s výnimkou nákladov na prevádzku komunikačnej linky pre vzdialený prístup,
      4. zabezpečiť v nevyhnutnom rozsahu prítomnosť poverenej osoby – Projektového manažéra Objednávateľa – v mieste plnenia u Objednávateľa na splnenie záväzku Zhotoviteľa v zmysle tejto Zmluvy,
      5. zabezpečiť Zhotoviteľovi všetky prípadné relevantné legislatívne, metodické, koncepčné, dokumentačné, normatívne a ďalšie materiály týkajúce sa Diela, ak bude Objednávateľ takými informáciami disponovať a Zhotoviteľ ich bude potrebovať k zhotoveniu Diela, to však len za predpokladu, že Zhotoviteľ nemá k takýmto materiálom sám prístup a len v rozsahu, v akom si tento prístup nevie Zhotoviteľ zabezpečiť sám.
   2. Zhotoviteľ sa zaväzuje:
      1. zhotoviť Dielo riadne, včas, na svoje náklady a na svoje nebezpečenstvo, v súlade s požiadavkami Objednávateľa uvedenými v tejto Zmluve, vrátane jej príloh, ako aj v súlade s podmienkami Verejného obstarávania,
      2. pri plnení povinností podľa tejto Zmluvy dodržiavať pokyny a podklady Objednávateľa, ktoré nie sú v rozpore s ustanoveniami tejto Zmluvy,
      3. postupovať pri plnení predmetu tejto Zmluvy s odbornou starostlivosťou, v súlade s príslušnými všeobecne záväznými právnymi predpismi, technickými normami (STN normy a iné), metodickými usmerneniami, metodikami, štandardami a stanoviskami príslušných orgánov verejnej správy platnými v čase plnenia predmetu tejto Zmluvy a dodať predmet Zmluvy podľa svojich najlepších schopností a v súlade s podmienkami uvedenými v Zmluve,
      4. bez zbytočného odkladu upozorniť Objednávateľa na nevhodnú povahu pokynov a/alebo podkladov poskytnutých mu Objednávateľom, ak mohol túto nevhodnosť zistiť pri vynaložení odbornej starostlivosti,
      5. neodkladne písomne informovať Objednávateľa o každom prípadnom omeškaní, či iných skutočnostiach, ktoré by mohli ohroziť riadne a včasné zhotovenie Diela,
      6. niesť zodpovednosť za vzniknutú škodu, ktorú bolo možné vopred predvídať, spôsobenú Objednávateľovi porušením svojich povinností vyplývajúcich z tejto Zmluvy a/alebo právnych predpisov v zmysle tejto Zmluvy,
      7. uchovávať úplné a presné účtovné doklady o plneniach poskytovaných na základe tejto Zmluvy a pracovné výkazy, pokiaľ ide o služby, a to po dobu 5 (piatich) rokov po uhradení konečnej platby Objednávateľom v súlade s touto Zmluvou,
      8. umožniť Objednávateľovi alebo ním poverenej tretej strane vykonať audit bezpečnosti vyvíjaného Diela, vrátane informačných systémov a vývojového prostredia Zhotoviteľa na overenie miery dodržiavania bezpečnostných požiadaviek relevantných právnych predpisov a zmluvných požiadaviek,
      9. prijať opatrenia na zabezpečenie nápravy zistení z auditu bezpečnosti informačných systémov,
      10. poskytnúť Objednávateľovi a ním poverenej tretej strane alebo jemu nadriadeným orgánom plnú súčinnosť pri riešení bezpečnostného incidentu a vyšetrovaní bezpečnostnej udalosti, ktoré súvisia s plnením tejto Zmluvy alebo jej predmetom,
      11. poskytnúť Objednávateľovi kompletnú dokumentáciu Systému vrátane administrátorských prístupov,
      12. zabezpečiť súlad Diela so štandardmi pre informačné systémy verejnej správy, osobitne **Výnosom o štandardoch pre ISVS,** predpismi, ktoré Výnos o štandardoch pre ISVS alebo jeho súčasti nahradia a ostatnou príslušnou legislatívou platnou v čase plnenia,
      13. zabezpečiť súlad dodávaného Diela so **Zákonom o ITVS**,
      14. zabezpečiť súlad dodávaného Diela so **Zákonom o KB,**
      15. zabezpečiť súlad dodávaného Diela, ktoré je realizované v rámci projektu financovaného z Operačného programu Integrovaná infraštruktúra, s **Metodikou Jednotný dizajn manuál,** resp. metodikou, ktorá ju nahradí,
      16. zabezpečiť súlad dodávaného Diela, ktoré je realizované v rámci projektu financovaného z Operačného programu Integrovaná infraštruktúra, s [**Metodikou Tvorba používateľsky kvalitných digitálnych služieb verejnej správy**](https://www.vicepremier.gov.sk/wp-content/uploads/2019/04/Metodika-Tvorba-pou%C5%BE%C3%ADvate%C4%BEsky-kvalitn%C3%BDch-digit%C3%A1lnych-slu%C5%BEieb-verejnej-spr%C3%A1vy.pdf), resp. metodikou, ktorá ju nahradí,
      17. v spolupráci s Objednávateľom zabezpečiť aktualizáciu eGovernment komponentov v centrálnom metainformačnom systéme verejnej správy v súlade s **Metodickým pokynom číslo ÚPVII/000514/2017-313** z 10.1.2017 na aktualizáciu obsahu centrálneho metainformačného systému verejnej správy povinnými osobami v platnom znení,
      18. zohľadniť povinnosť orgánov verejnej moci (ďalej aj len „**OVM**“), popísanú v Metodických usmerneniach ÚPPVII (zverejnených na: <https://datalab.digital/referencne-udaje/>, <https://datalab.digital/dokumenty>), využívať a poskytovať pri elektronickej komunikácii (viď. § 10 ods. 2 Zákona o-Governmente) údaje prostredníctvom „Modulu procesnej integrácie a integrácie údajov (jeho časti IS CSRÚ)“;  tento modul (viď. ust. § 10 ods. 11 Zákona o-Governmente) slúži o. i. na integráciu údajov, synchronizáciu údajov pri referencovaní a pri výmene údajov s referenčnými registrami a základnými číselníkmi,
      19. zabezpečiť, aby zhotovené Dielo poskytovalo testovanie služieb na nefunkčnosť ePZP, eID a odosielanie hlásení o nefunkčnosti služby ,
      20. zabezpečiť súlad Diela aj s ostatnými, vyššie výslovne neuvedenými, všeobecne záväznými právnymi predpismi, metodickými usmerneniami, technickými normami, metodikami, štandardami a stanoviskami príslušných orgánov verejnej správy, ktoré sa vzťahujú na Dielo (plnenie Diela), platnými v čase plnenia,
      21. v prípade existencie centrálnej IKT zmluvy viažucej sa na dodávku licencií proprietárneho softvéru v rámci dodávaného Diela postupovať v zmysle uznesenia vlády č. 286/2019 o povinnosti prednostne pristupovať k platným a účinným centrálnym IKT zmluvám.
   3. Ak v tejto Zmluve nie je uvedené inak, Zhotoviteľ je povinný písomne poskytnúť Objednávateľovi (jeho Projektovému manažérovi alebo osobe, ktorú Objednávateľ splnomocní alebo preukázateľne poverí) akékoľvek informácie vzťahujúce sa na plnenie Zmluvy, a to do 5 (piatich) pracovných dní od obdržania jeho žiadosti o postupe plnenia povinností podľa tejto Zmluvy zo strany Zhotoviteľa.
   4. Zhotoviteľ zodpovedá za to, že Dielo neobsahuje žiadne Objednávateľom nevyžiadané alebo neschválené funkcie a vlastnosti.
   5. Zhotoviteľ je ďalej povinný:
      1. až do odovzdania a prevzatia Diela ako celku udržiavať jeho jednotlivé časti už nasadené do prevádzky v súlade s dodanou administrátorskou dokumentáciou, poskytovať Objednávateľovi nevyhnutnú súčinnosť za účelom používania nasadených častí Diela na účel, na ktorý boli vytvorené, ako aj udržiavať po túto dobu odovzdanú dokumentáciu v zmysle tejto Zmluvy, najmä používateľskú a administrátorskú dokumentáciu, prípadne jej doplnky vzniknuté počas plnenia tejto Zmluvy (vrátane záručných opráv), v súlade s aktuálnym stavom rozpracovanosti Diela,
      2. v prípade potreby bezodkladne špecifikovať a predložiť Objednávateľovi požiadavky na potrebný HW a kompatibilitu SW,
      3. zabezpečiť, aby Objednávateľ bol bez zbytočného odkladu upovedomený o aktuálnych legislatívnych zmenách všeobecného charakteru, prípadne iných zmenách u Zhotoviteľa, ktoré majú, resp. môžu mať vplyv na predmet plnenia Zmluvy,
      4. zabezpečiť, aby Objednávateľ bol oprávnený kedykoľvek a kdekoľvek zverejniť zoznam autorov autorských diel v zmysle čl. 7. bodu 7.3, písm. c) tejto Zmluvy, predovšetkým zabezpečiť súhlas od jednotlivých autorov, ak sa takýto súhlas na zverejnenie zoznamu autorov autorských diel v zmysle právneho poriadku Slovenskej republiky vyžaduje,
      5. na základe žiadosti Objednávateľa zabezpečiť prítomnosť kľúčových expertov, ktorá je nevyhnutná pre vykonávanie Diela, resp. jeho jednotlivých častí, ako aj na plnenie v zmysle bodu 5.5 písm. a) tohto článku Zmluvy v dohodnutom mieste plnenia.
6. MIESTO A TERMÍN VYKONANIA DIELA
   1. Ak sa Zmluvné strany nedohodnú inak, miestom zhotovenia Diela je sídlo Objednávateľa, a ak to technické podmienky umožňujú a ak sa Zmluvné strany na tom dohodnú, Zhotoviteľ môže plniť Dielo aj prostredníctvom vzdialeného prístupu. Zhotoviteľ je povinný rešpektovať všetky bezpečnostné, organizačné a technické opatrenia a ďalšie relevantné predpisy Objednávateľa spojené s prácou v priestoroch Objednávateľa i s prístupom k informačným technológiám a sieti Objednávateľa.
   2. Zhotoviteľ sa zaväzuje zhotoviť Dielo podľa detailného časového harmonogramu projektu (ďalej aj len „**časový harmonogram**“), najneskôr však **do 14 (štrnásť) mesiacov** odo dňa účinnosti tejto Zmluvy. Porušenie povinnosti Zhotoviteľa vykonať Dielo alebo ktorúkoľvek časť Diela (plnenie Diela) podľa časového harmonogramu, sa považuje za podstatné porušenie Zmluvy a je dôvodom, ktorý oprávňuje Objednávateľa odstúpiť od tejto Zmluvy. Pre vylúčenie pochybností, pod porušením povinnosti Zhotoviteľa vykonať Dielo podľa časového harmonogramu sa rozumie nedodržanie ktoréhokoľvek termínu plnenia príslušnej časti Diela (plnenia Diela) uvedeného v časovom harmonograme.
   3. Časový harmonogram, ktorý bude súčasťou Cieľového konceptu, pozostáva z nasledovných projektových etáp (ďalej aj len „**etapy**“):
      1. Analýza a dizajn,
      2. Funkčný a výkonnostný test komponentu BE a NVS,
      3. Pilotná Implementácia,
      4. Testovanie,
      5. Dokumentácia a školenie,
      6. Nasadenie do produkčného prostredia.
   4. Ak prípadné omeškanie Objednávateľa s poskytnutím súčinnosti, ktorú je povinný poskytnúť Zhotoviteľovi má alebo preukázateľne bude mať vplyv na dodržanie časového harmonogramu v zmysle a na lehotu na vykonanie Diela, tzn. ak sa jedná o neposkytnutie takej súčinnosti, ktorá je nevyhnutná pre včasné vykonanie Diela, Zhotoviteľ nie je v omeškaní so zhotovením Diela a lehota na vykonanie jednotlivých častí Diela sa automaticky predĺži o čas omeškania Objednávateľa s poskytnutím súčinnosti. To však platí len za predpokladu, že najneskôr druhý pracovný deň po vzniku omeškania Objednávateľa Zhotoviteľ písomne upozornil Projektového manažéra Objednávateľa na konkrétne vymedzenú povinnosť súčinnosti, s ktorou je Objednávateľ v omeškaní, a toto upozornenie pravidelne písomne obnovoval najmenej jedenkrát za 5 dní až do dosiahnutia nápravy. Pokiaľ tento postup nebude dodržaný, lehota na vykonanie Diela sa nebude predlžovať. V prípade omeškania so zhotovením jednotlivých častí Diela, ktoré bude preukázateľne spôsobené Objednávateľom, sa lehota na plnenie primerane predĺži dohodou oboch Zmluvných strán, najmenej však o dobu omeškania spôsobeného Objednávateľom. Pre zamedzenie pochybností sa stanovuje, že lehotu na vykonanie Diela alebo jeho častí je možné predĺžiť iba na základe písomného dodatku k tejto Zmluve podpísaného oboma zmluvnými stranami.
   5. Objednávateľ je oprávnený kedykoľvek z akéhokoľvek dôvodu alebo aj bez uvedenia dôvodu nariadiť Zhotoviteľovi prerušenie realizácie Diela, a to formou písomného oznámenia doručeného Zhotoviteľovi. Doručením oznámenia Zhotoviteľovi nastávajú účinky prerušenia realizácie Diela Zhotoviteľom, ktoré trvá počas doby uvedenej v oznámení Objednávateľa. Prerušenie realizácie Diela pominie uplynutím doby uvedenej v oznámení Objednávateľa alebo doručením písomnej výzvy Objednávateľa Zhotoviteľovi na pokračovanie v realizácii Diela , ak sa Zmluvné strany nedohodnú inak. Objednávateľ je oprávnený dobu trvania prerušenia realizácie Diela jednostranne predĺžiť, nariadiť prerušenie realizácie Diela aj opakovane a/alebo nariadiť prerušenie realizácie Diela aj na dobu neurčitú. V prípade prerušenia realizácie Diela sa lehota na plnenie podľa tejto Zmluvy primerane predĺži dohodou oboch Zmluvných strán, najmenej však o dobu prerušenia. Pre zamedzenie pochybností sa stanovuje, že lehotu na vykonanie Diela alebo jeho častí je možné predĺžiť iba na základe písomného dodatku k tejto Zmluve podpísaného oboma zmluvnými stranami a počas trvania prerušenia realizácie Diela nevzniká Zhotoviteľovi právo uplatňovať si voči Objednávateľovi akékoľvek nároky z dôvodu takéhoto prerušenia (napr. náhrada škody a pod.) ani právo odstúpiť od tejto Zmluvy.
7. ODOVZDANIE A PREVZATIE DIELA
   1. Odovzdanie a prevzatie jednotlivých častí Diela podľa tejto Zmluvy sa uskutoční na základe akceptačného protokolu (ďalej len „**Akceptačný protokol**“), ktorý bude písomne schvaľovaný Riadiacim výborom. Akceptačný protokol sa predkladá na schválenie Riadiacemu výboru po jeho podpísaní Projektovým manažérom Objednávateľa a Projektovým manažérom Zhotoviteľa. Ak to vyplýva z povahy príslušnej časti Diela podľa **Prílohy č. 1**, Cieľového konceptu, resp. plánu etáp, Objednávateľ za prítomnosti Projektového manažéra Zhotoviteľa alebo Zhotoviteľ za prítomnosti Projektového manažéra Objednávateľa vykoná pre dané plnenie skúšobné a akceptačné testy. Neúčasť druhej strany na skúškach, na ktorých vykonanie bola včas pozvaná, nebráni vykonaniu skúšok. Výsledok skúšok sa zachytí v zápisnici podpísanej oboma stranami zastúpenými členmi Riadiaceho výboru. Ak skúšky vykonáva Objednávateľ a Zhotoviteľ nie je prítomný, podpíše zápisnicu namiesto neho hodnoverná a nestranná osoba, ktorá sa na skúškach zúčastnila. V prípade, že skúšky vykonáva Zhotoviteľ a Objednávateľ nie je prítomný, podpis Objednávateľa na zápisnici postupom podľa § 555 Obchodného zákonníka nemožno nahradiť. Pred odovzdaním a prevzatím Diela bude tiež vykonaná kontrola podľa bodu 22.23 Zmluvy.
   2. Zhotoviteľ je povinný odovzdať Objednávateľovi súčasne s dodaním Diela, resp. jeho časti v elektronickej forme na CD alebo DVD nosiči aj zdrojové kódy s popisom a technickú, prevádzkovú a používateľskú dokumentáciu. Odovzdaním Diela, resp. jeho časti, sa Objednávateľ stáva jediným a výhradným disponentom so všetkými informáciami zhromaždenými alebo získanými počas zhotovovania Diela a prevádzky Dielom vytvoreného riešenia vrátenie jeho zmien a servisu. Pre zamedzenie pochybností, povinnosti Zhotoviteľa v zmysle tohto bodu Zmluvy platia i na akékoľvek opravy, zmeny, doplnenia, upgrade alebo update zdrojového kódu a/alebo vyššie uvedenej dokumentácie, ku ktorým dôjde pri plnení tejto Zmluvy alebo v rámci záručných opráv.
   3. Zmluvné strany sa zaväzujú podpísať Akceptačný protokol v 4 (štyroch) rovnopisoch, z ktorých 2 (dva) rovnopisy obdrží Objednávateľ a 2 (dva) rovnopisy obdrží Zhotoviteľ. Akceptačný protokol podpisujú: (i) Projektový manažér Objednávateľa a (ii) Projektový manažér Zhotoviteľa. Akceptačný protokol musí obsahovať identifikáciu odovzdávajúceho a preberajúceho, špecifikáciu odovzdávanej a preberanej časti Diela, vyhlásenie, že na danom plnení neviaznu žiadne právne vady a nevysporiadané práva tretích osôb, ako aj prílohy v zmysle tejto Zmluvy. Prílohou Akceptačného protokolu je/sú:
      1. zápisnica o akceptačných testoch so zdokumentovanými výsledkami testovania, ak preberaná časť Diela požaduje akceptačné testy,
      2. v prípade, ak bude preberaná časť Diela, na ktorú sa vzťahuje Výnos o štandardoch pre ISVS, vyhlásenie o dodržaní štandardov pre informačné systémy verejnej správy formou podrobného odpočtu splnenia jednotlivých relevantných požiadaviek,
      3. v prípade, ak bude preberané plnenie Diela, ktoré má povahu autorského diela v zmysle čl. 8 tejto Zmluvy, zoznam autorov preberaných autorských diel vrátane dokladu preukazujúceho oprávnenie Zhotoviteľa udeliť Objednávateľovi k preberanému autorskému dielu licenciu v rozsahu podľa čl. 11 bodu 11.2 písm. a) až i) tejto Zmluvy,
      4. prezenčné listiny z vykonaných školení a použitý školiaci materiál, v prípade ak boli k preberanej časti Diela vykonané školenia užívateľov,
      5. iné písomnosti (napr. preberací protokol, písomné záznamy, vyjadrenia a pod.), ktoré súvisia s akceptáciou preberanej časti Diela.
   4. Ak Zhotoviteľ odovzdáva také časti Diela, ktoré vyžadujú osvedčenie kvality, zaväzuje sa priložiť k Akceptačnému protokolu dokumenty a doklady osvedčujúce ich kvalitu a/alebo kompletnosť (napr.: zoznam dodávok, osvedčenie o akosti a kompletnosti, návody na inštaláciu a obsluhu, atesty, správy o vykonaní odborných prehliadok a skúšok, výsledky testovania a skúšok, certifikáty, osvedčenia o vykonaných skúškach, použitých materiáloch a výrobkoch, doklady o spôsobe likvidácie odpadov, a pod.), ak takéto dokumenty už neboli súčasťou ponuky predloženej Objednávateľovi.
   5. Zmluvné strany sa zaväzujú podpísať Akceptačný protokol pre jednotlivé časti Diela za podmienky, že bude potvrdené riadne zhotovenie príslušnej časti Diela a jej úplnosť a funkčnosť v súlade s akceptačnými alebo overovacími kritériami podľa tejto Zmluvy. V prípade odovzdávania a preberania poslednej časti Diela, ktorá spolu s už skôr odovzdanými časťami Diela tvorí Dielo podľa tejto Zmluvy, je podmienkou podpísania Akceptačného protokolu odstránenie všetkých vád Diela; podpísaním Akceptačného protokolu k poslednej časti Diela sa má za to, že Dielo bolo ako celok riadne dokončené a odovzdané Zhotoviteľom a prevzaté zo strany Objednávateľa. Podpis Objednávateľa na Akceptačnom protokole nemožno nahradiť postupom podľa § 555 Obchodného zákonníka ani iným spôsobom.
   6. Pred vykonaním akceptačných testov podľa tejto Zmluvy je Zhotoviteľ povinný uskutočniť vlastné interné testovanie Diela alebo jeho časti. Zhotoviteľ sa zaväzuje najmenej 5 (päť) pracovných dní pred vykonaním akceptačných testov písomne informovať Objednávateľa o pripravenosti Diela alebo jeho časti na začatie akceptačných testov, pričom je zároveň povinný priložiť písomný protokol a výsledky testov z vlastných interných testov Diela alebo jeho časti, ktorými preukazuje pripravenosť Diela alebo jeho časti na splnenie akceptačných kritérií. Ako súčasť písomnej informácie podľa predchádzajúcej vety je Zhotoviteľ povinný uviesť aj informáciu o verzii zdrojového kódu a verzii systému každého jednotlivého čiastkového plnenia tvoriaceho Systém, ktoré je počítačovým programom; zdrojový kód odovzdá Zhotoviteľ Objednávateľovi v lehote podľa čl. 10. bodu 10.1 tejto Zmluvy.
   7. Akceptačné testy budú vykonávané vždy na infraštruktúre Objednávateľa a v oddelených testovacích prostrediach (t. j. bez možnosti ovplyvniť bežnú činnosť Objednávateľa, mimo produkčných databáz), ak sa Zmluvné strany vopred výslovne nedohodnú inak. Objednávateľ je oprávnený sa týchto testov zúčastniť a osvedčiť ich konanie.
   8. V prípade, ak odovzdávaná časť Diela nespĺňa akceptačné kritériá uvedené v Cieľovom koncepte, Objednávateľ je povinný doručiť Zhotoviteľovi do 10 (desiatich) pracovných dní písomnú správu, v ktorej uvedie a popíše všetky identifikované vady a navrhne nový termín pre akceptačný test. Zhotoviteľ sa zaväzuje bezodkladne odstrániť vady vytknuté Objednávateľom a opätovne uskutočniť nevyhnutné akceptačné testy. Zmluvné strany sa zaväzujú postupovať týmto spôsobom, až dokým nebudú splnené všetky akceptačné kritériá pre príslušný akceptačný test alebo príslušná časť Diela nebude akceptovaná iným spôsobom. Pri opakovaní akceptačných testov s postupuje primerane podľa bodu 7.6 Zmluvy.
   9. Zmluvné strany sa zaväzujú dodržiavať časový plán akceptačných testov a pri výskyte vád vynaložiť nevyhnutné úsilie na jeho dodržanie. Vady, ktoré sa vyskytnú pri akceptačných testoch, budú klasifikované podľa ich závažnosti a Zmluvné strany sa zaväzujú poskytovať si všetku nevyhnutnú súčinnosť na odstránenie vád už v priebehu akceptačných testov.
   10. Zápisnica o akceptačných testoch musí obsahovať správu o priebehu akceptačného testu a klasifikáciu zistených vád podľa stupňa ich závažnosti. Rozdelenie vád podľa stupňa závažnosti bude vykonané podľa **Prílohy č. 5** nasledovne:
       1. Vada úrovne A
       2. Vada úrovne B
       3. Vada úrovne C.
   11. Ak v nie stanovené inak (napr. v Cieľovom koncepte), Zmluvné strany sa dohodli, že akceptačné kritériá sú splnené, ak odovzdávaná časť Diela neobsahuje **žiadnu vadu úrovne A**, pričom môže obsahovať **maximálne** **1 vadu úrovne B** a zároveň **maximálne** **2 vady úrovne C**. V prípade splnenia akceptačných kritérií podľa predchádzajúcej vety opakovanie akceptačných testov nie je potrebné, Zhotoviteľ je však naďalej povinný v lehotách podľa tohto článku Zmluvy odstrániť všetky vady podľa príslušnej zápisnice o akceptačnom teste na vlastné náklady a zároveň odovzdať Objednávateľovi upravený zdrojový kód príslušného plnenia tvoriaceho Systém, ak charakter odstránenej vady vyžadoval úpravu zdrojového kódu.
   12. Zhotoviteľ sa zaväzuje odstrániť všetky vady uvedené v zápisnici o akceptačnom teste v tam dohodnutej lehote. V prípade absencie dohody je Zhotoviteľ povinný odstrániť vady úrovne B do piatich pracovných dní od podpísania zápisnice o akceptačnom teste a vady úrovne C do desiatich pracovných dní od podpísania zápisnice o akceptačnom teste; lehoty uvedené v Prílohe č. 5 sa pre odstraňovanie týchto vád neuplatnia. Ak bude Zhotoviteľ v omeškaní s plnením povinnosti odstrániť zistené vady, Objednávateľ je oprávnený požadovať od Zhotoviteľa zmluvnú pokutu podľa bodu 19.3 tejto Zmluvy.
   13. Ak sa Zmluvné strany nedohodnú inak, Zhotoviteľ je povinný odovzdať Objednávateľovi dokumentáciu k predmetu Diela a dokumentáciu tvoriacu časť Diela v elektronickom formáte na CD alebo DVD nosiči alebo na inom vhodnom, dohodnutom nosiči dát a v prípade potreby a požiadavky Objednávateľa aj v jednom vyhotovení v písomnej forme. O odovzdaní a prevzatí nosiča dokumentácie bude oboma Zmluvnými stranami spísaný preberací protokol alebo obdobný písomný záznam. Dokumentácia, ktorá je súčasťou Diela, bude akceptovaná nasledovne:
       1. Objednávateľ je povinný zaslať pripomienky k dokumentácii v dohodnutom formáte v lehote **do 10 pracovných dní** odo dňa jej odovzdania Objednávateľovi alebo v rovnakej lehote podpísať akceptačný protokol; v prípade márneho uplynutia uvedenej lehoty sa považuje dokumentácia za akceptovanú zo strany Objednávateľa v plnom rozsahu a bez výhrad a akceptačný protokol sa v takom prípade považuje za podpísaný zo strany Objednávateľa dňom nasledujúcim po uplynutí tejto lehoty.
       2. Zhotoviteľ je povinný **do 10 pracovných** dní pripomienky odborne posúdiť a upraviť dokumentáciu v súlade so vznesenými pripomienkami. V prípade, ak nie je možné niektorú z pripomienok Objednávateľa akceptovať, Zhotoviteľ túto skutočnosť bezodkladne písomne oznámi Objednávateľovi aj s príslušným odôvodnením, v ktorom náležite preukáže rozpor pripomienky s konkrétnou požiadavkou na Dielo alebo inú relevantnú skutočnosť, ktorá odôvodňuje nezapracovanie pripomienky Objednávateľa.
       3. Objednávateľ je povinný **do 7 pracovných** dní od dodania dokumentácie po zapracovaní pripomienok preveriť spôsob zapracovania pripomienok a podpísať akceptačný protokol alebo v prípade nesúhlasu v uvedenej lehote zaslať svoje stanovisko Zhotoviteľovi; v prípade márneho uplynutia uvedenej lehoty sa považuje dokumentácia za akceptovanú zo strany Objednávateľa a akceptačný protokol sa považuje za podpísaný zo strany Objednávateľa dňom nasledujúcim po uplynutí tejto lehoty.
       4. Ak nedôjde k akceptácii dokumentácie postupom podľa tohto bodu 7.12 Zmluvy, o ďalšom postupe záväzne rozhodne Riadiaci výbor.
8. NEBEZPEČENSTVO ŠKODY A VLASTNÍCKE PRÁVO
   1. Nebezpečenstvo škody a vlastnícke právo k jednotlivým častiam Diela (plneniam) vytvoreným a/alebo dodaným na základe tejto Zmluvy prechádza na Objednávateľa dňom akceptácie príslušnej časti Diela potvrdenej Objednávateľom formou podpísania Akceptačného protokolu k danej časti Diela (plnenia Diela) zo strany Objednávateľa.
9. ZÁRUKA A ODSTRAŇOVANIE VÁD POČAS ZÁRUKY
   1. Zhotoviteľ poskytuje na Dielo a jeho jednotlivé časti záruku počas trvania záručnej doby, ktorá plynie od riadneho odovzdania a prevzatia príslušnej časti Diela až do uplynutia **24 (dvadsaťštyri) mesiacov** od riadneho odovzdania a prevzatia Diela ako celku. Pod odovzdaním a prevzatím Diela ako celku sa rozumie riadne odovzdanie a prevzatia poslednej časti Diela, ktorá spolu s už skôr odovzdanými časťami Diela tvorí Dielo podľa tejto Zmluvy. Ak táto Zmluva zanikne skôr ako dôjde k odovzdaniu a prevzatiu Diela ako celku podľa tejto Zmluvy, záručná doba pre odovzdané a prevzaté časti Diela trvá do uplynutia 24 (dvadsaťštyri) mesiacov odo dňa zániku tejto Zmluvy. Počas záručnej doby Zhotoviteľ zodpovedá za funkcionality a funkčnosť Diela, ktoré musia byť v súlade so Zmluvou a jej príslušnými prílohami, ako aj s Cieľovým konceptom. Zhotoviteľ zaručuje, že v záručnej dobe bude Dielo spôsobilé na použitie na účel zodpovedajúci jeho určeniu v zmysle Prílohy č. 1.
   2. Zhotoviteľ zaručuje, že odovzdané Dielo nemá právne vady, predovšetkým nie je zaťažené právami tretích osôb z priemyselného alebo iného duševného vlastníctva. Zhotoviteľ sa zaväzuje nahradiť Objednávateľovi škodu spôsobenú uplatnením nárokov tretích osôb z titulu porušenia ich chránených práv súvisiacich s plnením Zhotoviteľa alebo jeho subdodávateľov podľa tejto Zmluvy.
   3. Objednávateľ je povinný oznámiť (písomne, e-mailom, telefonicky alebo iným spôsobom odsúhlaseným Zmluvnými stranami) Zhotoviteľovi vady Diela, resp. jeho časti, kedykoľvek do uplynutia záručnej doby podľa bodu 9.1 Zmluvy, a to bez ohľadu na to, kedy sa Objednávateľ o nich dozvedel alebo mohol dozvedieť, a bez ohľadu na to, či ide o vady skryté alebo zjavné. Objednávateľ je oprávnený požadovať od Zhotoviteľa bezplatné odstránenie vady Diela alebo jeho časti, na ktorú sa vzťahuje záruka podľa tejto Zmluvy v lehotách podľa úrovne vady uvedených v **Prílohe č. 4** k tejto Zmluve, ak sa Zmluvné strany nedohodnú na osobitnej lehote. Pre odstránenie pochybností, odstránením vady sa rozumie trvalé vyriešenie vady alebo poskytnutie náhradného riešenia, to však len na dobu do uplynutia lehoty na trvalé vyriešenie vady v zmysle **Prílohy č. 4** tejto Zmluvy. Zhotoviteľ je povinný reagovať na nahlásenú vadu a potvrdiť prijatie nahlásenej vady (písomne, e-mailom, telefonicky alebo iným spôsobom odsúhlaseným Zmluvnými stranami) Objednávateľovi v lehote stanovenej podľa úrovne vady v **Prílohe č. 4** tejto Zmluvy (lehota reagovania na nahlásenú vadu).
   4. Objednávateľ je oprávnený pri uplatnení vady stanoviť úroveň vady. Zhotoviteľ posúdi správnosť kategorizácie vady Objednávateľom a v prípade nesprávnej kategorizácie vady Objednávateľom je Zhotoviteľ oprávnený odôvodnene odmietnuť kategorizáciu vady Objednávateľom a so súhlasom Objednávateľa určiť správnu úroveň vady. Do tej doby je však povinný reagovať na nahlásenú vadu a postupovať pri jej odstraňovaní v súlade s týmto článkom Zmluvy tak, ako to zodpovedá kategórií vady určenej Objednávateľom. Pre zamedzenie pochybností, nárok na zmluvnú pokutu v zmysle čl. 20. bodu 20.2 Zmluvy má Objednávateľ aj v prípade, ak Zhotoviteľ neuznáva kategóriu vady určenú Objednávateľom.
   5. Zhotoviteľ je povinný reklamovanú vadu bezplatne v stanovenej lehote v súlade s týmto článkom Zmluvy na svoje náklady odstrániť. O odstránení vady Zhotoviteľ bezodkladne informuje Objednávateľa. Zmluvné strany sa zaväzujú potvrdiť odstránenie vady v zápisnici o odstránení vady podpísanej oboma Zmluvnými stranami, v ktorej uvedú aj predmet vady, spôsob a čas jej odstránenia. Odstránenie vady nesmie mať negatívny vplyv na konzistenciu a integritu dát a výsledky ich spracovania v prostrediach Objednávateľa.
   6. V prípade, ak Zhotoviteľ reklamované vady v stanovenej lehote v súlade s týmto článkom Zmluvy neodstráni, je Objednávateľ oprávnený zabezpečiť odstránenie vád sám alebo prostredníctvom tretej osoby na náklady Zhotoviteľa. Nárok Objednávateľa na zmluvnú pokutu a nárok Objednávateľa na náhradu škody tým nie sú dotknuté.
10. CENA A PLATOBNÉ PODMIENKY
    1. Objednávateľ je povinný zaplatiť Zhotoviteľovi za riadne vykonanie Diela na základe tejto Zmluvy cenu dojednanú v zmysle zákona č. 18/1996 Z. z. o cenách v znení neskorších predpisov v celkovej výške  **EUR** (slovom: eur) bez DPH.
    2. Objednávateľ sa zaväzuje uhradiť cenu za Dielo, ku ktorej bude pripočítaná DPH v zmysle platných právnych predpisov. Cena za Dielo sa skladá z cien za čiastkové plnenia v súlade s rozpočtom, ktorý tvorí **Prílohu č. 2** tejto Zmluvy.
    3. Cena za Dielo predstavuje odplatu za splnenie všetkých zmluvných záväzkov Zhotoviteľa vyplývajúcich z tejto Zmluvy a zahŕňa všetky náklady a výdavky Zhotoviteľa na riadne a včasné vykonanie Diela, resp. jeho jednotlivých častí podľa tejto Zmluvy, ako aj cenu za udelenie majetkových práv k Dielu podľa článku 12. tejto Zmluvy.
    4. Zmluvné strany sa dohodli, že cenu za Dielo dohodnutú v bode 10.1 tohto článku Zmluvy Objednávateľ uhradí Zhotoviteľovi po častiach, a to vo fakturačných míľnikoch podľa **Prílohy č. 2** tejto Zmluvy.
    5. Zhotoviteľ je oprávnený fakturovať cenu podľa tohto článku Zmluvy po odovzdaní a prevzatí príslušnej časti Diela (výstupov príslušnej etapy podľa Prílohy č. 3), pričom predpokladom pre vznik nároku na zaplatenie ceny za Dielo, resp. jej príslušnej časti, je vyhotovenie a podpísanie príslušného Akceptačného protokolu Zmluvnými stranami.
    6. Výdavky vo faktúre musia byť rozdelené do jednotlivých položiek s jednotkovými cenami zaokrúhlenými na 2 (dve) desatinné miesta s jednoznačnou identifikáciou, ktorej položky rozpočtu podľa **Prílohy č. 2** sa predmetná fakturovaná čiastka týka. Ku každej faktúre musí byť priložený originál Akceptačného protokolu alebo iného dohodnutého protokolu k fakturovanému plneniu podpísaného Zmluvnými stranami. Každá faktúra (vrátane príloh) musí byť doručená Objednávateľovi v dvoch vyhotoveniach.
    7. Splatnosť faktúr je 30 (tridsať) dní odo dňa ich doručenia Objednávateľovi. Objednávateľ je povinný uhradiť Zhotoviteľovi fakturovanú sumu prevodom na bankový účet Zhotoviteľa uvedený na faktúre, pričom na faktúre musí byť uvedený účet Zhotoviteľa, uvedený v záhlaví Zmluvy. Všetky poplatky súvisiace s bankovým prevodom znáša Objednávateľ. Faktúra sa považuje za uhradenú dňom pripísania fakturovanej sumy na účet Zhotoviteľa.
    8. Faktúra musí obsahovať náležitosti v zmysle zákona č. 222/2004 Z. z. o dani z pridanej hodnoty v platnom znení. V prípade jej neúplnosti alebo nesprávnosti je Objednávateľ oprávnený vrátiť ju Zhotoviteľovi na opravu alebo doplnenie; v takom prípade nová lehota splatnosti začne plynúť až dňom doručenia opravenej  faktúry Objednávateľovi. Objednávateľ je zároveň oprávnený požadovať doplniť textáciu faktúry s ohľadom na zdroj financovania Diela. Toto znenie musí Objednávateľ poskytnúť Zhotoviteľovi v dostatočnom predstihu, kedy sa predpokladá fakturácia.
    9. Zhotoviteľ je povinný plniť svoje záväzky z tejto Zmluvy aj v prípade omeškania Objednávateľa so zaplatením ceny za Dielo, resp. jeho časť.
11. ZDROJOVÝ KÓD
    1. Pokiaľ táto Zmluva nestanovuje inak, najmä v bode 12.2 písm. l) nižšie, Zhotoviteľ je povinný najneskôr 5 (päť) pracovných dní pre uskutočnením akceptačných testov podľa článku 7. tejto Zmluvy odovzdať Objednávateľovi zdrojový kód každého jednotlivého čiastkového plnenia tvoriaceho Systém, ktoré je počítačovým programom.
    2. Zhotoviteľ sa zaväzuje, že zdrojový kód, ktorý je vytvorený počas zhotovovania Diela, bude otvorený v súlade s licenčnými podmienkami verejnej softvérovej licencie Európskej únie podľa osobitného predpisu[[1]](#footnote-2) a to v rozsahu , v akom zverejnenie tohto kódu nemôže byť zneužité na činnosť smerujúcu k narušeniu alebo k zničeniu informačného systému.
    3. Zdrojový kód musí byť spustiteľný v prostredí Objednávateľa a musí byť v podobe, ktorá zaručuje možnosť overenia, že je kompletný a v správnej verzii, tzn. umožňujúcej kompiláciu, inštaláciu, spustenie a overenie funkcionality, a to vrátane podrobnej dokumentácie zdrojového kódu takejto časti Systému. Zdrojový kód bude Objednávateľovi Zhotoviteľom odovzdaný na neprepisovateľnom technickom nosiči dát s viditeľne označeným názvom „**zdrojový kód**“ a označením časti a verzie Systému, ktorej sa týka. O odovzdaní a prevzatí technického nosiča dát bude oboma Zmluvnými stranami spísaný a podpísaný písomný preberací protokol.
    4. Povinnosti Zhotoviteľa uvedené v bodoch 11.1 až 11.3 tejto Zmluvy sa primerane použijú aj pre akékoľvek opravy, zmeny, doplnenia, upgrade alebo update zdrojového kódu jednotlivého čiastkového plnenia tvoriaceho Systém, ku ktorým dôjde pri plnení tejto Zmluvy alebo v rámci záručných opráv (ďalej len „**zmena zdrojového kódu**“). Dokumentácia zmeny zdrojového kódu musí obsahovať podrobný popis a komentár každého zásahu do zdrojového kódu.
    5. Ak odovzdaniu a prevzatiu príslušného plnenia podľa tejto Zmluvy nepredchádza vykonanie akceptačných testov, Zhotoviteľ je povinný odovzdať Objednávateľovi dokumentovaný zdrojový kód alebo akúkoľvek zdokumentovanú zmenu zdrojového kódu najneskôr v deň odovzdania a prevzatia príslušného plnenia podľa tejto Zmluvy. V prípade predčasného ukončenia tejto Zmluvy je Zhotoviteľ povinný odovzdať Objednávateľovi aktuálne dokumentované zdrojové kódy a koncepčné prípravné materiály všetkých súčastí Systému tak, aby bol Objednávateľ držiteľom zdrojového kódu minimálne k v danej chvíli aktuálnej verzii Systému.
    6. Zhotoviteľ berie na vedomie a súhlasí s tým, že Objednávateľ môže zdrojový kód podľa bodu 11.1 tejto Zmluvy alebo jeho zmeny neobmedzene používať, rozširovať, upravovať zdrojový kód bez súhlasu zhotoviteľa a zdieľať s ostatnými subjektmi verejnej správy či ich dodávateľmi alebo ho uverejniť.
12. PRÁVA DUŠEVNÉHO VLASTNÍCTVA
    1. Vzhľadom na to, že súčasťou Diela podľa tejto Zmluvy je aj plnenie, ktoré môže napĺňať znaky autorského diela v zmysle Autorského zákona, je k týmto súčastiam Diela poskytovaná licencia za podmienok dohodnutých ďalej v tomto článku Zmluvy.
    2. Objednávateľ je oprávnený všetky súčasti Diela Zhotoviteľa považované za autorské dielo v zmysle Autorského zákona (ďalej len „**autorské dielo**“) používať podľa nižšie uvedených podmienok.
       1. Objednávateľ je oprávnený od okamihu účinnosti poskytnutia licencie k autorskému dielu podľa bodu 12.2 písm. c) tejto Zmluvy používať toto autorské dielo k akémukoľvek účelu a v rozsahu, v akom uzná za potrebné, vhodné či primerané. Pre vylúčenie pochybností to znamená, že Objednávateľ je oprávnený používať autorské dielo v neobmedzenom kvantitatívnom, vecnom a územnom rozsahu, a to všetkými do úvahy prichádzajúcimi spôsobmi a s časovým rozsahom obmedzeným iba dobou trvania majetkových autorských práv k takémuto autorskému dielu. Súčasťou licencie je neobmedzené oprávnenie Objednávateľa na spracovanie Diela, vykonávať akékoľvek modifikácie, úpravy, zmeny autorského diela tvoriaceho súčasť Diela a podľa svojho uváženia doň zasahovať, zapracovávať ho do ďalších autorských diel, zaraďovať ho do diel súborných či do databáz a pod., a to aj prostredníctvom tretích osôb. Objednávateľ je bez potreby akéhokoľvek ďalšieho povolenia Zhotoviteľa oprávnený udeliť tretej osobe sublicenciu na použitie autorského diela alebo svoje oprávnenie k použitiu autorského diela tretej osobe postúpiť. Licencia k autorskému dielu je poskytovaná v neobmedzenom rozsahu a nevýhradná. Objednávateľ nie je povinný licenciu využiť.
       2. Pre zamedzenie pochybností, v prípade počítačových programov sa licencia v zmysle bodu 12.2 písm. a) tohto článku Zmluvy vzťahuje v rovnakom rozsahu na autorské dielo v strojovom aj zdrojovom kóde, ako aj koncepčné prípravné materiály, resp. podkladové materiály na ich vytvorenie, a súvisiacu dokumentáciu, s tým, že Objednávateľ bude oprávnený tieto bez akéhokoľvek časového a vecného obmedzenia použiť (vrátane možnosti ich dekompilácie a akýchkoľvek iných spôsobov úpravy).
       3. Zhotoviteľ touto zmluvou poskytuje Objednávateľovi licenciu k autorským dielam podľa bodu 12.2 písm. a) tohto článku Zmluvy, pričom účinnosť tejto licencie nastáva okamihom akceptácie súčasti Diela, ktoré príslušné autorské dielo obsahuje; do tej doby je Objednávateľ oprávnený autorské dielo použiť v rozsahu a spôsobom nevyhnutným na vykonanie akceptácie príslušnej súčasti Diela.
       4. Udelenie licencie nemožno zo strany Zhotoviteľa vypovedať a jej účinnosť trvá aj po skončení účinnosti tejto Zmluvy, ak sa nedohodnú Zmluvné strany výslovne inak.
       5. Zmluvné strany výslovne vyhlasujú, že ak pri poskytovaní plnenia podľa tejto Zmluvy vznikne činnosťou Zhotoviteľa a Objednávateľa dielo spoluautorov a ak sa nedohodnú Zmluvné strany výslovne inak, bude sa mať za to, že je Objednávateľ oprávnený vykonávať majetkové autorské práva k dielu spoluautorov tak, ako by bol ich výhradným vykonávateľom a že Zhotoviteľ udelil Objednávateľovi súhlas k akejkoľvek zmene alebo inému zásahu do diela spoluautorov. Cena Diela podľa článku 10. tejto Zmluvy je stanovená so zohľadnením tohto ustanovenia a Zhotoviteľovi nevzniknú v prípade vytvorenia diela spoluautorov žiadne nové nároky na odmenu.
       6. Zhotoviteľ je povinný postupovať tak, aby udelenie licencie k autorskému dielu podľa tejto Zmluvy vrátane oprávnenia udeliť sublicenciu a súvisiacich povolení zabezpečil, a to bez ujmy na právach tretích osôb.
       7. Ak nie je v tejto Zmluve uvedené inak, Zhotoviteľ touto Zmluvou prevádza na Objednávateľa všetky osobitné práva zhotoviteľa databázy podľa § 135 ods. 1 Autorského zákona, ktoré Zhotoviteľ ako zhotoviteľ databázy má k súčastiam plnenia predmetu Zmluvy, ktoré sú databázou, a to v rozsahu uvedenom v tomto článku Zmluvy.
       8. Objednávateľ je oprávnený všetky autorské diela, na ktoré sa vzťahuje licencia v zmysle predchádzajúcich ustanovení tohto článku Zmluvy, používať v pôvodnej alebo spracovanej či inak zmenenej podobe, samostatne alebo v súbore alebo v spojení s inými dielami či prvkami.
       9. Pre zamedzenie pochybností licencia v zmysle predchádzajúcich bodov tohto článku Zmluvy sa vzťahuje na všetky nové verzie, úpravy a preklady autorského diela, ktoré vzniknú pri plnení tejto Zmluvy, resp. v rámci záručných opráv podľa čl. 9 tejto Zmluvy.
       10. Súčasťou Diela môže byť tzv. proprietárny softvér (ďalej len „**proprietárny softvér**“), alebo tzv. open source softvér, pri ktorom Zhotoviteľ nemôže udeliť Objednávateľovi oprávnenie podľa predchádzajúcich ustanovení tohto bodu 12.2 Zmluvy alebo to od neho nemožno spravodlivo požadovať, iba pri splnení niektorej z nasledujúcich podmienok:
           1. Ide o softvér renomovaných výrobcov, ktorý je na trhu bežne dostupný, t. j. ponúkaný na území členských štátov Európskej únie, vrátane Slovenskej republiky, aspoň tromi na sebe nezávislými a vzájomne neprepojenými subjektmi oprávnenými takýto softvér dodávať a upravovať, a ktorý je v čase uzavretia Zmluvy preukázateľne užívaný v produktívnom prostredí najmenej u piatich na sebe nezávislých a vzájomne neprepojených subjektoch. Zhotoviteľ je povinný poskytnúť Objednávateľovi o tejto skutočnosti písomné vyhlásenie a na výzvu Objednávateľa túto skutočnosť preukázať.
           2. Ide o open source softvér, ktorý je verejnosti poskytovaný zadarmo a umožňuje spustenie, analyzovania, modifikáciu a zdieľanie zdrojového kódu, vrátane detailného komentovania zdrojových kódov a úplnej používateľskej, prevádzkovej a administrátorskej dokumentácie. Zhotoviteľ je povinný poskytnúť Objednávateľovi o tejto skutočnosti písomné vyhlásenie a na výzvu Objednávateľa túto skutočnosť preukázať. Pod pojmom open soruce softvér nie je chápaná verejná licencia Európskej únie v zmysle článku 11. bodu 11.2 Zmluvy.[[2]](#footnote-3) Súčasne je Zhotoviteľ povinný zabezpečiť, že právo Objednávateľa používať takýto open source softvér (napr. licencia) a spôsob jeho použitia nesmie kontaminovať zdrojový kód jednotlivých častí Diela, ktoré sú súčasťou počítačového programu, povinnosťou ich zverejnenia akejkoľvek tretej strane.
           3. Ide o softvér, u ktorého Zhotoviteľ poskytne s ohľadom na jeho (i) marginálny význam, (ii) nekomplikovanú prepojiteľnosť či (iii) oddeliteľnosť a zastupiteľnosť v Systéme bez nutnosti vynakladania výraznejších prostriedkov, písomnú garanciu, že ďalší rozvoj Systému inou osobou než Zhotoviteľom je možné vykonávať bez toho, aby tým boli dotknuté práva Zhotoviteľa či iných autorov takéhoto softvéru, lebo nebude nutné zasahovať do zdrojových kódov takéhoto softvéru alebo preto, že prípadné nahradenie takéhoto softvéru nebude predstavovať výraznejšiu komplikáciu a náklad na strane Objednávateľa, a bude realizovateľné treťou osobou, ktorá nedisponuje zdrojovým kódom takéhoto softvéru.
           4. Zhotoviteľ Objednávateľovi k softvéru poskytne alebo sprostredkuje poskytnutie úplných komentovaných zdrojových kódov softvéru a bezpodmienečné právo vykonávať akékoľvek modifikácie, úpravy, zmeny takéhoto softvéru a podľa svojho uváženia do neho zasahovať, zapracovávať ho do ďalších autorských diel, resp. spájať ho s inými autorskými dielami, zaraďovať ho do databáz a pod., a to i prostredníctvom tretej osoby. Poskytovanie zdrojových kódov sa riadi článkom 11. tejto Zmluvy.
           5. Ide o softvér, ktorého API (aplikačné rozhranie / Application Programming Interface) pokrýva všetky moduly a funkcionality softvéru, je dostatočne dokumentované, umožňuje zapuzdrenie softvéru a jeho adaptáciu v rámci meniacich sa podmienok IT prostredia Objednávateľa bez nutnosti zásahu do zdrojových kódov softvéru, a Zhotoviteľ poskytne Objednávateľovi právo použiť toto rozhranie pre programovanie aplikácií v rovnakom rozsahu ako softvér.
       11. Pokiaľ sa bude jednať o proprietárny softvér Zhotoviteľa alebo tretích strán podľa bodu 12.2 písm. j) tejto Zmluvy, na rozdiel od licencie k Dielu popísanej v predchádzajúcich písmenách tohto bodu Zmluvy postačí, aby udelená licencia k softvéru podľa bodu 12.2 písm. j) tejto Zmluvy obsahovala neexkluzívne oprávnenie použiť ho akýmkoľvek spôsobom najmenej po dobu trvania záručnej doby podľa tejto Zmluvy na území členských štátov Európskej únie, vrátane Slovenskej republiky, a v množstevnom rozsahu, ktorý je aspoň 3-násobkom množstevného rozsahu licencie, ktorý je nevyhnutný pre pokrytie potrieb Objednávateľa ku dňu uzavretia tejto Zmluvy, a to vrátane práva Objednávateľa do takéhoto softvéru zasahovať za podmienok bodu 12.2 písm. j) Zmluvy. V prípade výpovede či odstúpenia od Zmluvy sa Zhotoviteľ zaväzuje ponúknuť Objednávateľovi právo užívať takýto softvér v rozsahu, v akom je to nevyhnutné pre riadne užívanie Diela podľa tejto Zmluvy. Tým nie je dotknuté právo Objednávateľa zaobstarať takýto softvér aj od tretej osoby bez ohľadu na licencie skôr obstarané Zhotoviteľom. V prípade využitia tohto prednostného práva sa Zhotoviteľ zaväzuje, že právo užívať softvér podľa bodu 12.2 písm. j) Zmluvy ponúkne Objednávateľovi za bežných trhových podmienok a bude vychádzať z účtovnej hodnoty licencií, ktoré poskytol.
       12. Ak to nie je možné po Zhotoviteľovi spravodlivo požadovať a ak to nie je v rozpore s ustanoveniami bodu 12.2 písm. j) tejto Zmluvy, nemusia byť Objednávateľovi k takémuto softvéru odovzdané zdrojové kódy podľa článku 10. tejto Zmluvy a rovnako nemusí byť udelené právo Objednávateľa do takéhoto softvéru zasahovať, vždy však musí byť odovzdaná kompletná užívateľská, administrátorská a prevádzková dokumentácia.
       13. Zhotoviteľ je povinný vo svojich riešeniach pre Objednávateľa minimalizovať využitie takéhoto proprietárneho softvéru, ktorý je čo do licencie obmedzený v zmysle bodu 12.2 písm. k) alebo bodu 12.2 písm. l) tejto Zmluvy.
       14. Zhotoviteľ sa zaväzuje samostatne zdokumentovať všetky využitia proprietárneho softvéru v rámci Diela a predložiť Objednávateľovi ucelený prehľad využitého proprietárneho softvéru, open source SW, licenčných podmienok a alternatívnych Zhotoviteľov, a to najneskôr pri príprave Cieľového konceptu.
    3. Práva získané v rámci plnenia tejto Zmluvy prechádzajú aj na prípadného právneho nástupcu Objednávateľa. Prípadná zmena v osobe Zhotoviteľa (napr. právne nástupníctvo) nebude mať vplyv na oprávnenia udelené v rámci tejto Zmluvy Zhotoviteľom Objednávateľovi.
    4. Zhotoviteľ zároveň poskytuje Objednávateľovi aj právo používať podporné prostriedky a konverzné programy, ktoré boli dodané ako, resp. v rámci plnenia Diela. Ustanovenia predchádzajúcich bodov tohto článku Zmluvy sa aplikujú na podporné prostriedky a konverzné programy rovnako.
    5. Udelenie všetkých práv uvedených v tomto článku Zmluvy nie je možné zo strany Zhotoviteľa vypovedať a ani od nich odstúpiť a na ich udelenie nemá vplyv ukončenie účinnosti tejto Zmluvy, pokiaľ nastalo po rozhodnom momente pre udelenie takéhoto práva.
    6. Zhotoviteľ vyhlasuje a zodpovedá za to, že bude osobou oprávnenou vykonávať k autorskému dielu podľa tejto Zmluvy majetkové práva autora v zmysle § 90 Autorského zákona, alebo na základe zmluvy s autorom, spoluautorom alebo vykonávateľom autorských majetkových práv k autorskému dielu najmenej v rozsahu potrebnom na udelenie, resp. zabezpečenie poskytnutia licencie podľa tejto Zmluvy.
    7. Zhotoviteľ vyhlasuje a zodpovedá za to že k autorskému dielu je oprávnený udeliť licenciu v rozsahu podľa tejto Zmluvy, a že mu nie sú známe žiadne práva tretích osôb, ktoré by bránili použitiu autorského diela alebo jeho časti Objednávateľom v zmysle licencie podľa tejto Zmluvy.
    8. Odmena za poskytnutie, sprostredkovanie alebo postúpenie licencie k autorským dielam je zahrnutá v cene Diela.
    9. V prípade, že akákoľvek tretia osoba, vrátane zamestnancov Zhotoviteľa a/alebo subdodávateľov, bude mať akýkoľvek nárok voči Objednávateľovi z titulu porušenia jej autorských práv a/alebo práv priemyselného a/alebo iného duševného vlastníctva plnením Zhotoviteľa podľa tejto Zmluvy alebo akékoľvek iné nároky vzniknuté porušením jej práv Zhotoviteľom pri plnení tejto Zmluvy, Zhotoviteľ sa zaväzuje:
       1. bezodkladne obstarať na svoje vlastné náklady a výdavky od takejto tretej osoby súhlas na používanie jednotlivých plnení dodaných, poskytnutých, vykonaných a/alebo vytvorených Zhotoviteľom, subdodávateľom alebo tretími osobami pre Objednávateľa, alebo upraviť jednotlivé plnenie(a) dodané, poskytnuté, vykonané a/alebo vytvorené Zhotoviteľom, subdodávateľom alebo tretími osobami pre Objednávateľa tak, aby už ďalej neporušovali autorské práva a/alebo práva priemyselného a/alebo iného duševného vlastníctva tretej osoby, alebo nahradiť jednotlivé plnenie(a) dodané, poskytnuté, vykonané a/alebo vytvorené Zhotoviteľom, subdodávateľom alebo tretími osobami pre Objednávateľa rovnakými alebo aspoň takými plneniami, ktoré majú aspoň podstatne podobné kvalitatívne, operačné a technické parametre a funkčnosti, alebo, ak sa jedná o plnenie poskytnuté na základe licencie tretej osoby, taký nárok vyriešiť v súlade s tým, čo pre taký prípad stanovujú jej licenčné podmienky uvedené v tejto Zmluve, a ak ich niet, tak v súlade s týmito podmienkami; a
       2. poskytnúť Objednávateľovi akúkoľvek a všetku účinnú pomoc a uhradiť akékoľvek a všetky náklady a výdavky, ktoré vznikli/vzniknú Objednávateľovi v súvislosti s uplatnením vyššie uvedeného nároku tretej osoby; a
       3. nahradiť Objednávateľovi akúkoľvek a všetku škodu, ktorá vznikne Objednávateľovi v dôsledku uplatnenia vyššie uvedeného nároku tretej osoby.
    10. Objednávateľ sa však zaväzuje, že o každom nároku vznesenom takou treťou osobou v zmysle bodu 12.9 tohto článku Zmluvy bude bez zbytočného odkladu informovať Zhotoviteľa, bude v súvislosti s takým nárokom postupovať podľa primeraných pokynov Zhotoviteľa a tak, aby sa predišlo vzniku a prípadne zvýšeniu škôd, nevykoná smerom k takej tretej osobe žiaden úkon, v dôsledku ktorého by sa jej postavenie v súvislosti s takým uplatnením nároku zlepšilo, a Zhotoviteľovi udelí a po potrebnú dobu neodvolá plnomocenstvo s možnosťou splnomocniť ďalšiu osobu potrebné na to, aby sa Zhotoviteľ mohol za Objednávateľa účinne takému nároku brániť a s takou treťou osobou rokovať o urovnaní sporu resp. spôsobom vhodným podľa uváženia Zhotoviteľa postupovať v záujme ochrany práv oboch zmluvných strán.
13. OCHRANA DÔVERNÝCH INFORMÁCIÍ A OSOBNÝCH ÚDAJOV
    1. V prípade, ak pre riadne plnenie tejto Zmluvy je nevyhnutné, aby Zhotoviteľ v mene Objednávateľa spracúval osobné údaje, ktoré Objednávateľ spracúva ako prevádzkovateľ, zaväzuje sa Zhotoviteľ tieto spracúvať výlučne za podmienok stanovených platnou a účinnou legislatívou Slovenskej republiky pre oblasť ochrany osobných údajov, t. j. na základe osobitného právneho titulu (zmluvy s Objednávateľom, prípadne ak je to možné v súlade s danou legislatívou na základe poverenia Objednávateľa, resp. iného obdobného právneho úkonu), v ktorom Objednávateľ stanoví predovšetkým predmet a dobu spracúvania osobných údajov, povahu a účel ich spracúvania, zoznam a rozsah osobných údajov, kategórie dotknutých osôb a povinnosti a práva prevádzkovateľa, ako aj ďalšie podmienky stanovené platnou a účinnou legislatívou Slovenskej republiky pre oblasť ochrany osobných údajov.
    2. Zmluvné strany sú povinné zaviazať mlčanlivosťou o osobných údajoch fyzické osoby, ktoré prídu do styku s osobnými údajmi, pričom povinnosť mlčanlivosti trvá aj po skončení pracovného pomeru, štátnozamestnaneckého pomeru alebo obdobného pracovného vzťahu fyzických osôb.
    3. Zmluvné strany sú povinné zachovávať mlčanlivosť o informáciách, ktoré získali v súvislosti s plnením predmetu Zmluvy, a nesmú ich bez predchádzajúceho písomného súhlasu druhej Zmluvnej strany použiť na iné účely ako plnenie predmetu Zmluvy, okrem prípadu poskytnutia informácií odborným poradcom Zmluvných strán (vrátane právnych, účtovných, daňových a iných poradcov alebo audítorov), ktorí sú viazaní všeobecnou povinnosťou mlčanlivosti na základe osobitných právnych predpisov alebo sú povinní zachovávať mlčanlivosť na základe písomnej dohody s dotknutou Zmluvnou stranou, alebo subdodávateľom, ak sa subdodávateľ podieľa na plnení predmetu Zmluvy, a ak je to potrebné na účely plnenia povinností Zhotoviteľa podľa Zmluvy.
    4. Povinnosť Zhotoviteľa a Objednávateľa zachovávať mlčanlivosť o informáciách, ktoré získali v súvislosti s plnením predmetu Zmluvy sa nevzťahuje na informácie, ktoré:
       1. boli zverejnené už pred podpisom Zmluvy;
       2. sa stanú všeobecne a verejne dostupné po podpise Zmluvy z iného dôvodu ako z dôvodu porušenia povinností podľa Zmluvy;
       3. majú byť sprístupnené na základe povinnosti stanovenej zákonom, rozhodnutím súdu, prokuratúry alebo na základe iného záväzného rozhodnutia príslušného orgánu;
       4. boli získané Zhotoviteľom, resp. Objednávateľom od tretej strany, ktorá ich legitímne získala alebo vyvinula a ktorá nemá žiadnu povinnosť, ktorá by obmedzovala ich zverejňovanie.
    5. Zmluvné strany sa zaväzujú, že poučia svojich zamestnancov, štatutárne orgány, ich členov a subdodávateľov, ktorým sú sprístupnené dôverné informácie, o povinnosti mlčanlivosti v zmysle tohto článku Zmluvy. V  rozsahu zaisťujúcom splnenie povinnosti mlčanlivosti podľa tohto článku Zmluvy, Zhotoviteľ uzatvorí s každým subdodávateľom dohodu o mlčanlivosti, pokiaľ obdobný záväzok nevyplýva pre takého subdodávateľa zo zákona. Zhotoviteľ vyhlasuje, že oboznámil svojich zamestnancov, ktorí sa budú podieľať na plnení tejto Zmluvy, s povinnosťou mlčanlivosti v zmysle tejto Zmluvy.
    6. Objednávateľ je oprávnený požadovať od Zhotoviteľa zmluvnú pokutu vo výške **20.000,- EUR** (slovom: dvadsaťtisíc eur) za porušenie ktorejkoľvek povinnosti vyplývajúcej Zhotoviteľovi z tohto článku 13. Zmluvy a za každý jednotlivý prípad porušenia povinnosti aj opakovane. Objednávateľ je zároveň oprávnený odstúpiť od tejto Zmluvy v prípade porušenia povinnosti Zhotoviteľa vyplývajúcej z tohto článku Zmluvy; takéto porušenie sa považuje za podstatné porušenie Zmluvy.
14. OPRÁVNENÉ OSOBY
    1. Zhotoviteľ sa zaväzuje do piatich (5) pracovných dní od účinnosti tejto Zmluvy doručiť Objednávateľovi zoznam oprávnených osôb (meno, kontaktné údaje, rozsah oprávnených činností), ktoré budú počas účinnosti tejto Zmluvy oprávnené konať za Zhotoviteľa v záležitostiach súvisiacich s plnením tejto Zmluvy.
    2. Objednávateľ sa zaväzuje do piatich (5) pracovných dní od účinnosti tejto Zmluvy doručiť Zhotoviteľovi zoznam oprávnených osôb (meno, kontaktné údaje, rozsah oprávnených činností), ktoré budú počas účinnosti tejto Zmluvy oprávnené konať za Objednávateľa v záležitostiach súvisiacich s plnením tejto Zmluvy.
    3. Prostredníctvom určených oprávnených osôb Zmluvné strany:
       1. uskutočnia všetky organizačné záležitosti s ohľadom na všetky aktivity a činnosti súvisiace s plnením podľa tejto Zmluvy;
       2. zabezpečia koordináciu jednotlivých aktivít a činností Zmluvných strán súvisiacich s plnením podľa tejto Zmluvy;
       3. sledujú priebeh plnenia tejto Zmluvy;
       4. navrhujú potrebné zmeny technických riešení a technickej povahy v zmysle tejto Zmluvy;
       5. zabezpečia vzájomnú spoluprácu a súčinnosť.
    4. Oprávnené osoby sa riadia pokynmi projektových manažérov Zmluvných strán uvedených v článku 15. tejto Zmluvy a rozhodnutiami Riadiaceho výboru.
    5. Každá zo Zmluvných strán môže zmeniť oprávnené osoby. Takáto zmena je účinná dňom doručenia písomného oznámenia o zmene obsahujúceho aj meno a kontaktné údaje novej oprávnenej osoby druhej Zmluvnej strane.
15. SÚČINNOSŤ
    1. Účastníci tejto Zmluvy sa zaväzujú, že počas vykonávania Diela podľa tejto Zmluvy budú navzájom spolupracovať a vyvinú maximálne úsilie a súčinnosť, aby bol predmet tejto Zmluvy zrealizovaný v súlade s touto Zmluvou.
    2. Zmluvné strany sa zaväzujú vzájomne spolupracovať a poskytovať si všetky informácie a nevyhnutnú súčinnosť potrebnú pre riadne plnenie svojich záväzkov vyplývajúcich im z tejto Zmluvy, najmä súčinnosť v zmysle bodov 5.2 písm. e), 6.4, 7.9, 14.3 a 15.4 tejto Zmluvy.
    3. Objednávateľ je povinný počas celej doby trvania Zmluvy poskytovať Zhotoviteľovi súčinnosť v oblasti doplnenia údajov, podkladov a iných dokladov na základe jeho požiadaviek na splnenie povinnosti dodať Dielo a jeho jednotlivé časti riadne a včas v súlade s touto Zmluvou.
    4. Objednávateľ sa zaväzuje poskytnúť Zhotoviteľovi potrebnú súčinnosť pri zhotovovaní Diela a zaistiť súčinnosť tretích osôb spolupracujúcich s Objednávateľom, ak je taká súčinnosť potrebná pre riadne a včasné plnenie záväzkov Zhotoviteľa podľa tejto Zmluvy, a to v rozsahu schválenom Riadiacim výborom. Za účelom poskytnutia súčinnosti Objednávateľom je Zhotoviteľ povinný predložiť Riadiacemu výboru na schválenie rozsah požadovanej súčinnosti pred schválením každej jednej etapy plnenia Diela v súlade s metodikou riadenia PRINCE2, a to najmenej 10 pracovných dní pred príslušným zasadnutím Riadiaceho výboru.
    5. Zhotoviteľ sa zaväzuje spolupracovať s Objednávateľom počas vykonávania Diela a vyvinúť maximálne úsilie a súčinnosť z jeho strany tak, aby bolo Dielo vykonané v súlade s touto Zmluvou.
    6. Zmluvné strany sa výslovne dohodli, že Zhotoviteľ je povinný v lehotách stanovených Objednávateľom, ktoré nemôžu byť kratšie ako 3 (tri) pracovné dni, poskytnúť Objednávateľovi bez nároku na akúkoľvek odmenu a/alebo náhradu nákladov úplnú súčinnosť za účelom plynulej zmeny, resp. nahradenia Zhotoviteľa, najmä v oblasti architektúry a integrácie informačných systémov. Uvedené zahŕňa najmä, nie však výlučne, povinnosť Zhotoviteľa vykonať úkony, ktoré sú nevyhnutné na riadne plnenie Zmluvy do okamihu zmeny v osobe Zhotoviteľa, odovzdať Objednávateľovi (Objednávateľom určenou treťou osobou) všetky potrebné informácie, najmä v oblasti architektúry a integrácie Diela a dokumenty v súvislosti s dodaným plnením podľa Zmluvy tak, aby nedošlo k vzniku škody. Pre vylúčenie pochybností sa Zmluvné strany dohodli, že záväzok Zhotoviteľa na poskytnutie súčinnosti podľa tohto bodu Zmluvy trvá aj po zániku tejto Zmluvy, najneskôr však do uplynutia záručnej doby dohodnutej v článku 9. tejto Zmluvy.
    7. Zhotoviteľ sa zaväzuje strpieť výkon kontroly/auditu súvisiaceho s plnením podľa tejto Zmluvy zo strany subjektov oprávnených na výkon tejto kontroly/auditu v zmysle príslušných právnych predpisov, najmä zákona č. 357/2015 Z. z. o finančnej kontrole a audite a o zmene a doplnení niektorých zákonov v znení neskorších predpisov a poskytnúť im riadne a včas všetku potrebnú súčinnosť v zmysle príslušných právnych predpisov. Porušenie povinnosti Zhotoviteľa uvedenej v tomto bode Zmluvy sa považuje za podstatné porušenie Zmluvy.
    8. Zhotoviteľ sa ďalej zaväzuje poskytnúť Objednávateľovi súčinnosť pri príprave prípadných legislatívnych noriem a pri komunikačnej podpore zavedenia Systému vo forme pripomienkovania návrhov dokumentov v lehote určenej Objednávateľom, ktorá nemôže byť kratšia ako 5 (päť) pracovných dní.
16. KOMUNIKÁCIA ZMLUVNÝCH STRÁN A DORUČOVANIE
    1. Zmluvné strany sa dohodli, že osobami oprávnenými komunikovať vo veciach týkajúcich sa zhotovenia Diela alebo jeho častí podľa tejto Zmluvy sú:
       1. Za Objednávateľa:
          1. Meno a funkcia: , Projektový manažér Objednávateľa
          2. Telefonický kontakt:
          3. e-mail:
       2. Za Zhotoviteľa:
          1. Meno a funkcia: , Projektový manažér Zhotoviteľa
          2. Telefonický kontakt:
          3. e-mail: .
    2. Zmluvné strany sa ďalej dohodli, že v prípade ak nastane zmena vyššie uvedených osôb, Zmluvné strany sa zaväzujú vzájomne sa písomne informovať o takejto zmene najneskôr do 5 pracovných dní.
    3. Písomnosti podľa tejto Zmluvy sa doručujú osobne, poštou, kuriérskou službou alebo prostredníctvom elektronických médií (e-mail). Písomnosti sa doručujú na poslednú odosielateľovi známu adresu prijímateľa. Každá zo Zmluvných strán je povinná informovať druhú Zmluvnú stranu o akejkoľvek zmene adresy alebo kontaktného údaju (telefónne číslo, e-mailová adresa).
    4. Písomnosti zasielané poštou sa považujú za doručené, ak sa nepreukáže skorší dátum doručenia, v tretí deň po ich odoslaní na poslednú známu adresu prijímateľa, ak ide o doručovanie v rámci Slovenskej republiky, alebo siedmy deň po ich odoslaní na poslednú známu adresu prijímateľa ak ide o doručovanie mimo územia SR.
    5. Písomnosti doručované kuriérskou službou sa považujú za doručené v piaty deň po ich odovzdaní kuriérskej službe, ak sa nepreukáže skorší termín doručenia.
    6. Písomnosti doručované poštou alebo kuriérskou službou sa považujú za doručené aj v prípade, ak adresát odmietne zásielku prevziať.
    7. Písomnosti doručované prostredníctvom e-mailu sa považujú za doručené momentom ich odoslania Zmluvnou stranou, ak Zmluvná strana (odosielateľ) nedostala automatickú informáciu o nedoručení elektronickej správy. Za účelom realizácie doručovania prostredníctvom elektronickej pošty, Zmluvné strany sa zaväzujú vzájomne si písomne oznámiť svoje e-mailové adresy, ktoré budú v rámci tejto formy komunikácie záväzne používať.
    8. Každá komunikácia týkajúca sa platnosti alebo účinnosti Zmluvy, jej zániku či zmeny musí byť písomná a doručovaná výhradne poštou ako doporučená zásielka, kuriérom alebo osobne.
17. OCHRANA ZAMESTNANCOV ZHOTOVITEĽA A SUBDODÁVATEĽOV
    1. Zhotoviteľ pri plnení predmetu Zmluvy zodpovedá za svojich zamestnancov, ich bezpečnosť a ochranu zdravia pri práci, a tiež za svojich subdodávateľov. Zhotoviteľ je povinný vykonať všetky nevyhnutné opatrenia, aby zabezpečil v súvislosti s plnením Zmluvy bezpečnosť svojich zamestnancov, zamestnancov Objednávateľa, subdodávateľov a ďalších osôb, ktoré sa s vedomím Objednávateľa zdržujú v mieste plnenia predmetu Zmluvy.
    2. Zhotoviteľ je povinný v súvislosti s plnením predmetu Zmluvy vykonať opatrenia a určiť postupy na zaistenie bezpečnosti svojich zamestnancov a subdodávateľov, a zabezpečiť prostriedky potrebné na ochranu života a zdravia zamestnancov v mieste plnenia predmetu Zmluvy pre prípad vzniku bezprostredného a vážneho ohrozenia života alebo zdravia; o vykonaných opatreniach je Zhotoviteľ povinný informovať Objednávateľa a ďalšie osoby zdržujúce sa na mieste plnenia predmetu Zmluvy.
    3. V prípade, ak budú miestom plnenia predmetu Zmluvy priestory Objednávateľa, povinnosti vyplývajúce z bodu 17.2 Zmluvy sa primerane uplatnia na Objednávateľa.
    4. Zhotoviteľ je povinný bezodkladne oboznamovať Objednávateľa o nedostatkoch a iných závažných skutočnostiach v priestoroch Objednávateľa tvoriacich miesto plnenia predmetu Zmluvy, ktoré́ by pri práci mohli ohroziť̌ bezpečnosť̌ alebo zdravie zamestnancov Zhotoviteľa alebo jeho subdodávateľov, zamestnancov Objednávateľa alebo tretích osôb, o ktorých sa dozvedel v súvislosti s plnením predmetu Zmluvy.
    5. Zhotoviteľ je povinný bezodkladne oboznámiť Objednávateľa o mimoriadnej udalosti (nebezpečná́ udalosť, pracovný úraz zamestnanca Zhotoviteľa alebo inej osoby konajúcej v mene Zhotoviteľa), ktorá́ sa stala v súvislosti s plnením predmetu Zmluvy a ktorá sa týka ochrany zamestnancov Zhotoviteľa a jeho subdodávateľov. Povinnosť Zhotoviteľa podľa predchádzajúcej vety platí aj vtedy, ak k mimoriadnej udalosti nedošlo v súvislosti s plnením predmetu Zmluvy, ale došlo k nej na pracoviskách Objednávateľa.
    6. Zhotoviteľ je povinný́ zaraďovať zamestnancov na výkon práce so zreteľom na ich zdravotný́ stav, schopnosti, kvalifikačné predpoklady a odbornú spôsobilosť podľa právnych predpisov a ostatných predpisov na zaistenie bezpečnosti a ochrany zdravia pri práci a nedovoliť̌, aby vykonávali práce, ktoré́ nezodpovedajú́ ich zdravotnému stavu a schopnostiam a na ktoré́ nemajú́ vek, kvalifikačné predpoklady alebo doklad o odbornej spôsobilosti podľa právnych predpisov a ostatných predpisov na zaistenie bezpečnosti a ochrany zdravia pri práci.
18. ZODPOVEDNOSŤ ZA ŠKODU A NÁHRADA ŠKODY
    1. Každá zo Zmluvných strán nesie zodpovednosť za spôsobenú škodu porušením všeobecne platných a účinných právnych predpisov Slovenskej republiky a tejto Zmluvy.
    2. Zhotoviteľ zodpovedá za škodu spôsobenú Objednávateľovi jeho zamestnancami a/alebo subdodávateľmi, pričom ustanovenia Zákonníka práce o zodpovednosti zamestnancov za škodu ako i ustanovenia Obchodného zákonníka o náhrade škody aplikovateľné na škodu spôsobenú subdodávateľmi tým nie sú dotknuté.
    3. Obe Zmluvné strany sa zaväzujú vyvinúť maximálne úsilie k predchádzaniu škodám a k minimalizácii vzniknutých škôd.
    4. Zhotoviteľ je povinný postupovať pri plnení pokynov a zadaní zo strany Objednávateľa s odbornou starostlivosťou a na nevhodnosť pokynov Objednávateľa upozorniť. Ak Objednávateľa na nevhodnosť pokynov neupozorní, nemôže sa zbaviť zodpovednosti za vzniknutú škodu, iba ak nevhodnosť nemohol zistiť ani pri vynaložení odbornej starostlivosti. Zhotoviteľ nezodpovedá ani za škodu, ktorá vznikla v dôsledku vadného zadania zo strany Objednávateľa, ak Zhotoviteľ bezodkladne upozornil Objednávateľa na vadnosť tohto zadania a Objednávateľ na tomto zadaní naďalej písomne trval.
    5. Ak nevhodné pokyny a/alebo podklady dané Objednávateľom prekážajú v riadnom plnení povinností Zhotoviteľa podľa tejto Zmluvy, je Zhotoviteľ povinný ich plnenie v nevyhnutnom rozsahu prerušiť do doby výmeny nevhodných podkladov alebo zmeny pokynov Objednávateľa alebo písomného oznámenia, že Objednávateľ trvá na poskytnutí plnení podľa tejto Zmluvy s použitím podkladov a pokynov daných mu Objednávateľom. O dobu, po ktorú bolo potrebné plnenie povinností Zhotoviteľa podľa tejto Zmluvy prerušiť sa predlžuje lehota určená na ich splnenie. Zhotoviteľ má takisto nárok na úhradu nákladov spojených s prerušením plnenia jeho povinností podľa tejto Zmluvy za podmienok uvedených v tomto bode alebo s použitím nevhodných podkladov Objednávateľa do doby, keď sa ich nevhodnosť mohla zistiť.
    6. Zmluvné strany sa zaväzujú upozorniť písomne druhú Zmluvnú stranu bez zbytočného odkladu na vzniknuté okolnosti vylučujúce zodpovednosť, brániace riadnemu plneniu tejto Zmluvy a predložiť druhej Zmluvnej strane dôkazy o existencii týchto okolností. Zmluvné strany sa zaväzujú k vyvinutiu maximálneho úsilia na odvrátenie a prekonanie okolností vylučujúcich zodpovednosť.
    7. Zhotoviteľ je oprávnený zabezpečiť plnenie tejto Zmluvy alebo jeho častí prostredníctvom subdodávateľov v súlade s podmienkami Verejného obstarávania a touto Zmluvou. Zhotoviteľ zodpovedá za každé plnenie takéhoto subdodávateľa v rozsahu, ako keby plnenie poskytoval sám.
    8. V prípade okolností vyššej moci, ktorou sa rozumie prekážka, ktorá nastala nezávisle od vôle Zmluvnej strany a bráni jej v splnení jej zmluvných povinností a zároveň nemožno rozumne predpokladať, že by povinná Zmluvná strana túto prekážku alebo jej následky odvrátila alebo prekonala a tiež že by v čase vzniku záväzku túto prekážku predvídala (ide napríklad o prípady vojny, invázie, občianske vojny, povstanie, občianske nepokoje, embargo, zásah štátu či vlády, živelné udalosti, generálne štrajky, Zmluvná strana, ktorá nesplní svoje povinnosti z tejto Zmluvy z dôvodu okolností vyššej moci, nebude zodpovedná za žiadne dôsledky neplnenia svojich povinností, vrátane zodpovednosti za škodu, za predpokladu, že vykonala všetky rozumné opatrenia pre ich splnenie. V takýchto prípadoch nesplnenie povinností nezakladá dôvod pre odstúpenie od Zmluvy alebo vznik nároku na zmluvnú pokutu. Čas pre splnenie povinnosti sa predlžuje o čas trvania akejkoľvek z okolností uvedených v tomto bode Zmluvy a o čas nevyhnutný na odstránenie ich následkov. Ak takáto okolnosť vznikla v čase, keď bola Zmluvná strana už v omeškaní s plnením svojej povinnosti, nebude sa na ňu prihliadať.
    9. Za okolnosti vyššej moci sa však nepovažuje oneskorenie dodávok subdodávateľov Zhotoviteľa, omeškanie akýchkoľvek iných zmluvných partnerov Zhotoviteľa (napr. z dôvodu výpadku výroby, nedostatku energie a pod.) alebo akékoľvek iné nesplnenie povinností zmluvných partnerov Zhotoviteľa.
    10. Pokiaľ okolnosti vylučujúce zodpovednosť trvajú dlhšie ako 30 (tridsať) dní, Zmluvné strany sa zaväzujú rokovať o dotknutých povinnostiach, najmä predĺžení termínov podľa tejto Zmluvy. Pokiaľ nepríde k dohode, má Objednávateľ právo od tejto Zmluvy odstúpiť.
    11. Zmluvné strany sa dohodli, že v prípade, ak na základe výkonu kontroly/auditu v zmysle článku 15. bodu 15.6 tejto Zmluvy budú príslušnými kontrolnými subjektmi zistené nedostatky ohľadne Zhotoviteľom realizovaného plnenia predmetu tejto Zmluvy a/alebo porušenie povinností Zhotoviteľa, v nadväznosti na ktoré bude Objednávateľovi zo strany príslušného kontrolného subjektu uložená sankcia (pokuta), ktorú Objednávateľ uhradí, Zhotoviteľ sa zaväzuje na základe výzvy Objednávateľa nahradiť Objednávateľovi uhradenú sankciu v plnej výške ako aj akúkoľvek inú a všetku škodu, ktorá v tomto dôsledku vznikne Objednávateľovi.
19. SUBDODÁVATELIA A REGISTER PARTEROV VEREJNÉHO SEKTORA
    1. Na poskytovanie plnení, ktoré tvoria súčasť Diela pre Objednávateľa, má Zhotoviteľ, za podmienok dohodnutých v tejto Zmluve, právo uzatvárať subdodávateľské zmluvy. Tým nie je dotknutá zodpovednosť Zhotoviteľa za plnenie Zmluvy v súlade s § 41 ods. 8 ZVO a Zhotoviteľ je povinný odovzdávať Objednávateľovi plnenia sám, na svoju zodpovednosť, v dohodnutom čase a v dohodnutej kvalite.
    2. Zoznam subdodávateľov s ich identifikačnými údajmi v rozsahu: (i) meno a priezvisko alebo obchodné meno, resp. názov, (ii) adresa pobytu alebo sídlo, (iii) IČO alebo dátum narodenia, ak nebolo pridelené IČO, (iv) podiel plnenia zo Zmluvy v percentuálnom vyjadrení, ako aj údaje o osobe oprávnenej konať za subdodávateľa v rozsahu meno a priezvisko, adresa pobytu a dátum narodenia, tvorí neoddeliteľnú súčasť tejto Zmluvy ako **Príloha č. 3.**
    3. Zhotoviteľ je povinný písomne oznámiť kontaktnej osobe Objednávateľa akúkoľvek zmenu údajov o subdodávateľovi najneskôr do 3 pracovných dní po tom, ako sa o takej zmene dozvedel.
    4. Zhotoviteľ je oprávnený zmeniť alebo doplniť subdodávateľa počas trvania Zmluvy len na základe písomného dodatku k tejto Zmluve podpísaného štatutárnymi zástupcami oboch Zmluvných strán. Nový subdodávateľ musí spĺňať všetky podmienky na subdodávateľa v takom rozsahu ako ich spĺňal pôvodný subdodávateľ. Zhotoviteľ je povinný Objednávateľovi **najneskôr 30 dní pred** dňom, kedy by nový subdodávateľ mal začať plniť príslušnú časť predmetu plnenia podľa tejto Zmluvy (plánované začatie plnenia subdodávky), predložiť Objednávateľovi na návrh na zmenu alebo doplnenie subdodávateľa, ktorý bude obsahovať údaje o navrhovanom subdodávateľovi v rozsahu podľa bodu 19.2 Zmluvy, spolu s príslušným odôvodnením takejto zmeny alebo doplnenia, so všetkými relevantnými dokladmi preukazujúcimi splnenie podmienok nového subdodávateľa v takom rozsahu ako ich spĺňal pôvodný subdodávateľ, vrátane písomného návrhu znenia príslušného dodatku s aktualizovaným znením Prílohy č. 3 tejto Zmluvy. Objednávateľ má právo odmietnuť podpísať dodatok a požiadať Zhotoviteľa o určenie iného subdodávateľa, ak má na to dôvody (napr. nesplnenie podmienok pre výmenu subdodávateľa). Nový subdodávateľ je oprávnený plniť príslušnú časť predmetu plnenia podľa tejto Zmluvy až po tom, čo príslušný dodatok k tejto Zmluve nadobudne účinnosť. Lehota uvedená v tomto bode Zmluvy nemusí byť dodržaná, ak sa v konkrétnom prípade Zmluvné strany dohodnú inak.
    5. Porušenie povinnosti vyplývajúcej z bodov 19.2, 19.3 a 19.4 tejto Zmluvy sa považuje za podstatné porušenie Zmluvy a Objednávateľ je oprávnený požadovať od Zhotoviteľa zmluvnú pokutu vo výške **10.000,- EUR** (slovom: desaťtisíc eur)za porušenie ktorejkoľvek povinnosti vyplývajúcej z bodov 19.2, 19.3 a 19.4 tejto Zmluvy, a to aj opakovane. Porušenie ktorejkoľvek z uvedených povinností je dôvodom, ktorý oprávňuje Objednávateľa na odstúpenie od Zmluvy.
    6. Zhotoviteľ, jeho subdodávatelia v zmysle § 2 ods. 5 písm. e) ZVO a subdodávatelia podľa § 2 ods. 1 písm. a) bod 7 Zákona o registri partnerov verejného sektora a o zmene a doplnení niektorých zákonov (ďalej spoločne ako „**subdodávatelia**“), musia byť zapísaní do registra partnerov verejného sektora, a to počas celej doby trvania Zmluvy. U subdodávateľov táto povinnosť platí len vtedy, ak subdodávatelia majú povinnosť byť zapísaní v registri partnerov verejného sektora podľa Zákona o registri partnerov verejného sektora. Porušenie tejto povinnosti sa považuje za podstatné porušenie Zmluvy a je dôvodom, ktorý oprávňuje Objednávateľa na odstúpenie od Zmluvy.
    7. Zhotoviteľ je povinný zabezpečiť, aby subdodávatelia, ktorým vznikla povinnosť zápisu do registra partnerov verejného sektora, mali riadne splnené povinnosti ohľadom zápisu do registra partnerov verejného sektora v zmysle Zákona o registri partnerov verejného sektora.
    8. Zhotoviteľ zodpovedá za správnosť a úplnosť údajov zapísaných v registri partnerov verejného sektora, identifikáciu konečného užívateľa výhod a overovanie identifikácie konečného užívateľa výhod v zmysle § 11 Zákona o registri partnerov verejného sektora.
    9. Objednávateľ má právo odstúpiť od Zmluvy z dôvodov uvedených v § 15 ods. 1 Zákona o registri partnerov verejného sektora. Objednávateľ nie je v omeškaní a nie je povinný plniť, čo mu ukladá Zmluva, ak nastanú dôvody podľa § 15 ods. 2 Zákona o registri partnerov verejného sektora. Zmluva zaniká doručením oznámenia o odstúpení od Zmluvy. Riadne poskytnuté plnenia, vzájomne poskytnuté do dňa odstúpenia od Zmluvy, si Zmluvné strany ponechajú; tým nie je dotknutý nárok Zhotoviteľa na odplatu za riadne dodané plnenie podľa tejto Zmluvy.
    10. Objednávateľ je oprávnený požadovať od Zhotoviteľa zmluvnú pokutu vo výške **1.000,- EUR** (slovom: tisíc eur) za každý deň existencie dôvodu vzniku práva na odstúpenie od Zmluvy v zmysle § 15 ods. 1 Zákona o registri partnerov verejného sektora*,* resp. § 19 ods. 3 ZVO. Právo Objednávateľa na zmluvnú pokutu podľa predchádzajúcej vety zaniká, ak Objednávateľ odstúpi od Zmluvy v súlade s § 15 ods. 1 Zákona o registri partnerov verejného sektora, resp. podľa § 19 ods. 3 ZVO.
20. SANKCIE A ZMLUVNÉ POKUTY
    1. Ak bude Zhotoviteľ v omeškaní s plnením povinnosti odovzdať Objednávateľovi Dielo alebo jeho časť, Objednávateľ je oprávnený požadovať od Zhotoviteľa zmluvnú pokutu vo výške **0,05 %** z celkovej ceny Diela podľa bodu 10.1 tejto Zmluvy vrátane DPH za každý začatý deň omeškania s odovzdaním akejkoľvek časti Diela, ak ďalej nie je ustanovené inak. Zmluvná pokuta podľa predchádzajúcej vety sa neplatí pre omeškanie s plnením Diela, ktoré sa má realizovať v rámci na etapy „Funkčný a výkonnostný test komponentu BE a NVS“; ak bude Zhotoviteľ v omeškaní s plnením Diela, ktoré sa má realizovať v rámci na etapy „Funkčný a výkonnostný test komponentu BE a NVS“, Objednávateľ je oprávnený požadovať od Zhotoviteľa zmluvnú pokutu vo výške **50.000,- EUR** (slovom: stotisíc eur).
    2. Ak bude Zhotoviteľ v omeškaní s plnením povinnosti odstrániť záručnú vadu Diela, Objednávateľ je oprávnený požadovať od Zhotoviteľa nasledovné zmluvné pokuty:
       1. zmluvnú pokutu vo výške **2.000,- EUR** (slovom: dvetisíc eur) za každú začatú hodinu omeškania s odstránením vady úrovne A;
       2. zmluvnú pokutu vo výške **1.000,- EUR** (slovom: jedentisíc eur) za každú začatú hodinu omeškania s odstránením vady úrovne B;
       3. zmluvnú pokutu vo výške 5**00,- EUR** (slovom: päťsto eur) za každú začatú hodinu omeškania s odstránením vady úrovne C.
    3. Ak bude Zhotoviteľ v omeškaní s plnením akejkoľvek inej povinnosti vyplývajúcej mu z tejto Zmluvy ako sú uvedené v bodoch 20.1 a 20.2 tohto článku Zmluvy alebo vyplývajúcej mu zo všeobecne záväzných právnych predpisov v súvislosti s plnením tejto Zmluvy (ďalej len ako „**iná povinnosť**“), alebo ak Zhotoviteľ inú povinnosť poruší, Objednávateľ je oprávnený požadovať od Zhotoviteľa zmluvnú pokutu vo výške **1.000,- EUR** (slovom: jedentisíc eur) za každý začatý deň omeškania s plnením konkrétnej inej povinnosti alebo zmluvnú pokutu vo výške **1.000,- EUR** (slovom: jedentisíc eur) za každé (aj opakované) porušenie inej povinnosti; uvedené zmluvné pokuty sa neuplatnia, ak v tejto Zmluve je pre porušenie povinnosti Zhotoviteľa ustanovená osobitná zmluvná pokuta.
    4. Zhotoviteľ sa zaväzuje ako súčasť Cieľového konceptu predložiť Objednávateľovi prehlásenie podľa článku 4. bodu 4.2, písm. a) tejto Zmluvy. Ak Zhotoviteľ nepredloží Objednávateľovi predmetné prehlásenie, Objednávateľ je oprávnený požadovať od Zhotoviteľa zmluvnú pokutu vo výške **5 %** z celkovej ceny Diela vrátane DPH.
    5. V prípade omeškania Objednávateľa so splnením peňažného záväzku alebo jeho časti, má Zhotoviteľ právo v súlade s § 369a Obchodného zákonníka uplatniť si z nezaplatenej sumy úroky z omeškania v sadzbe podľa Nariadenia vlády SR č. 21/2013 Z. z.
    6. Celková suma všetkých zmluvných pokút a úrokov z omeškania, ktoré bude Zhotoviteľ alebo Objednávateľ povinný zaplatiť podľa tejto Zmluvy, neprekročí **75 %** celkovej ceny Diela vrátane DPH.
    7. Zaplatením zmluvnej pokuty nie je dotknutý nárok Zmluvných strán na náhradu škody spôsobenú porušením povinností, na ktorú sa vzťahuje zmluvná pokuta, ktorá prevyšuje výšku dohodnutej zmluvnej pokuty.
21. ZMENY DIELA V PRIEBEHU PLNENIA A ZMENY ZMLUVY
    1. Ak Zmluvné strany v budúcnosti zistia ďalšie časti, o ktoré je potrebné rozšíriť Dielo a ktoré sú nevyhnutné na dosiahnutie účelu Zmluvy, Zmluvné strany sa zaväzujú zmeniť Zmluvu formou písomného dodatku.
    2. Každá zo strán je oprávnená v odôvodnených prípadoch v súlade s § 18 ZVO písomne navrhnúť zmeny Diela alebo jeho častí, jeho doplnenie alebo rozšírenie. Ak sa Zmluvné strany dohodnú na takejto zmene, dodacej dobe, cene a ďalších podmienkach, zaväzujú sa uzatvoriť v tomto zmysle dodatok k tejto Zmluve.
    3. Ak nie je v tejto Zmluve ustanovené inak, Zmluvu možno meniť len formou písomných dodatkov podpísaných štatutárnymi zástupcami oboch Zmluvných strán (resp. ich splnomocnenými alebo poverenými zástupcami).
22. BEZPEČNOSŤ VÝVOJA DIELA
    1. Zhotoviteľ sa v súvislosti s plnením predmetu Zmluvy zaväzuje dodržiavať bezpečnostnú politiku Objednávateľa, ďalšie Objednávateľom vydané bezpečnostné smernice a štandardy, požiadavky na bezpečnosť definované Zákonom o KB, Zákonom o ITVS, Výnosom o štandardoch pre ISVS, ostatnými všeobecne záväznými právnymi predpismi, metodikami, inými príslušnými dokumentmi a bezpečnostné požiadavky uvedené v tejto Zmluve.
    2. Oprávnené osoby a pracovníci Zhotoviteľa, ktorí budú vykonávať pre Objednávateľa činnosti súvisiace s plnením tejto Zmluvy, musia byť poučení o povinnostiach podľa predchádzajúceho bodu a o tomto poučení musí Zhotoviteľ vytvoriť záznam, ktorý bude podpísaný poučenou osobou a osobou, ktorá poučenie vykonala. Za riadne poučenie zodpovedá Zhotoviteľ.
    3. Zhotoviteľ sa zaväzuje zaistiť bezpečnosť a odolnosť dodávaného riešenia voči aktuálne známym typom útokov a pred jeho odovzdaním vykonať testovanie na prítomnosť známych zraniteľností. V prípade zistenia zraniteľností sa Zhotoviteľ zaväzuje tieto zraniteľnosti odstrániť, vykonať opätovné testovanie a zdokumentovaný výsledok testovania odovzdať Objednávateľovi spolu s dodávaným riešením.
    4. Zhotoviteľ sa zaväzuje dodržiavať nasledovné bezpečnostné opatrenia a zásady:
       1. všetky vstupy aplikácií tvoriacich Systém sú kontrolované na valídnosť a sú sanitované;
       2. je zapnutá len nutne potrebná funkcionalita, porty a IP adresy a všetky ostatné sú vypnuté;
       3. v prípade, že je nevyhnutné vykonávať správu Systému na diaľku, je to možné vykonávať výhradne prostredníctvom šifrovaných protokolov;
       4. všetky pôvodné a administrátorské účty sú zdokumentované a majú unikátne prvotné heslo zložené z náhodnej postupnosti aspoň 14 znakov;
       5. Systém disponuje funkcionalitou pre zmenu používateľských a administrátorských mien a hesiel a funkcionalitou vypnutia používateľského účtu;
       6. všetky komponenty dodávaného Diela sú aktuálne a podporované výrobcom a postup pre aktualizácie a aplikáciu záplat je zdokumentovaný a dodržiavaný;
       7. Zhotoviteľ umožní Objednávateľovi vykonať skeny zraniteľností alebo penetračné testy dodávaného riešenia pred jeho finálnym odovzdaním a Zhotoviteľ sa zaväzuje nedostatky zistené týmto testovaním pred odovzdaním riešenia odstrániť.
    5. Dielo musí byť vyvíjané v bezpečnom vývojovom prostredí s použitím nástrojov, ktoré:
       1. musia byť získané legálnym spôsobom z dôveryhodných zdrojov,
       2. musia byť stále podporované výrobcom (t. j. výrobca poskytuje bezpečnostné aktualizácie) nástroja a nesmú byť označené ako zastarané,
       3. musia byť aktualizované minimálne raz za 6 mesiacov a musia byť aplikované bezpečnostné záplaty vydané výrobcom nástroja.
    6. Vo vývojovom prostredí (vývojárske nástroje a podporné informačné systémy vrátane použitých knižníc tretích strán), v ktorom bude vyvíjané Dielo, musia byť implementované tieto opatrenia:
       1. Musia byť implementované príslušné opatrenia na zabezpečenie integrity vyvíjaného Diela na základe najvyššej požadovanej úrovne ochrany dôvernosti, integrity a dostupnosti informácií, ktoré budú spracovávané vo vyvíjanom riešení.
       2. Ak samotné vyvíjané Dielo obsahuje informácie, ktoré je potrebné chrániť z hľadiska dôvernosti (napr. prihlasovacie údaje k databázam), musia byť vo vývojovom prostredí implementované opatrenia na zaistenie dôvernosti na základe požadovanej úrovne ochrany dôvernosti týchto údajov.
    7. Pri implementácii by mali byť použité dôveryhodné (a zároveň široko rozšírené) frameworky / knižnice, ktoré kladú dôraz na bezpečnosť a predchádzanie bežným programátorským chybám a zároveň často a rýchlo zverejňujú opravy bezpečnostných chýb (napr. knižnice a komponenty dodané tretími stranami; systémy, na ktorých bude Dielo postavené alebo ktoré bude využívať pri svojej prevádzke).
    8. V prípade, že implementované Dielo potrebuje spracovávať dôverné údaje (napr. osobné údaje), počas vývoja aj testovania musia byť použité anonymizované, resp. fiktívne údaje.
    9. Pri písaní zdrojového kódu Diela musí byť použitý systém na verzionovanie (umožňujúci sledovanie zmien v jednotlivých verziách), pričom:
       1. jednotlivé zmeny (commity) budú digitálne podpísané privátnym kľúčom autora daného commitu,
       2. commity budú mať zmysluplné popisy,
       3. bude implementovaná automatická kontrola zdrojového kódu na prítomnosť chýb a testovanie po každom commite.
    10. Zhotoviteľ nesmie používať funkcie/volania/nástroje, ktoré sú podľa ich dokumentácie v súčasnej dobe zastarané (angl. deprecated) alebo nebezpečné (angl. unsafe) a mali by byť nahradené odporúčanými alternatívami.
    11. Počas vývoja riešenia musia byť povolené všetky bezpečnostné vlastnosti použitých nástrojov, najmä však:
        1. zapnuté všetky varovania a ochrany vývojových nástrojov (napr. stack protection, DEP, PIE, nonexecutable stack),
        2. varovania vývojového prostredia,
    12. Všetky varovania z predchádzajúceho bodu musia byť bez zbytočného odkladu opravené.
    13. Počas vývoja musí byť vedená vývojárska dokumentácia:
        1. dokumentácia musí obsahovať bližší popis kľúčových častí riešenia až na prípadné výnimky chránené obchodným tajomstvom; tieto výnimky však musia byť zaznamenané v dokumentácii,
        2. v dokumentácii musí byť zaznamenaná každá zmena oproti pôvodnej špecifikácii a jej dôvody a každá takáto zmena musí byť schválená Objednávateľom.
    14. Dokumentácia aj zdrojové kódy riešenia musia byť odovzdané Objednávateľovi spolu so samotným Dielom.
    15. Pokiaľ je súčasťou riešenia aj databáza obsahujúca dôverné údaje:
        1. autentifikačné údaje musia byť uložené iba v podobe osolených hashov (salted hash), pričom použitá hashovacia funkcia by mala byť minimálne sha256,
        2. dôverné údaje (adresy, čísla platobných kariet, čísla občianskych preukazov, informácie o zdravotnom stave, údaje klasifikované klasifikačným stupňom chránené alebo vysoko chránené alebo ekvivalenty) musia byť uložené v šifrovanej podobe,
        3. ostatné osobné údaje nesmú byť ukladané v čistej podobe, ale musia byť chránené šifrovaním, pričom je možné použiť aj niektoré „Format-Preserving Encryption“ algoritmy .
    16. Musí byť implementované logovanie a logy by mali zaznamenávať minimálne:
        1. prihlásenie a odhlásenie (úspešné aj neúspešné),
        2. vytvorenie, modifikáciu alebo zmazanie používateľa alebo skupiny (úspešné aj neúspešné)
        3. pokusy pristúpiť k citlivým údajom (údaje klasifikované hornými dvomi klasifikačnými stupňami v rámci organizácie) (úspešné aj neúspešné)
        4. pokusy o kritické operácie (úspešné aj neúspešné).
    17. Logy musia byť centrálne ukladané a archivované minimálne 6 mesiacov po skončení záručnej doby Diela.
    18. Riešenie musí podporovať aj logovanie vo formáte syslog a musí podporovať preposielanie týchto logov na externý syslog server.
    19. Po ukončení vývoja musí prejsť aplikácia testovaním a verifikáciou:
        1. Zhotoviteľ musí overiť aspoň pomocou automatizovaných nástrojov štandardné zraniteľnosti. Malo by prebehnúť minimálne testovanie vstupov (fuzzing) a kontrola práce s pamäťou (memory leaky, memory corruption).
        2. Zhotoviteľ musí zabezpečiť realizáciu opatrení vyplývajúcich z analýzy rizík vypracovanej v rámci Cieľového konceptu.
        3. Zhotoviteľ musí zabezpečiť penetračné testovanie externou organizáciou.
        4. Zraniteľnosti a problémy zistené na základe testovania musia byť Zhotoviteľom odstránené a ich oprava musí byť potvrdená opakovaným testovaním, a to pred odovzdaním a prevzatím Diela podľa čl. 7.
    20. Hotové Dielo s odstránenými nájdenými zraniteľnosťami musí byť nasadené v prostredí zabezpečenom na základe odporúčaní v kapitolách o zabezpečení služieb a infraštruktúry v Metodike zabezpečenia.
    21. Musí byť zabezpečené pravidelné monitorovanie nových zraniteľností jednotlivých (najmä externých) súčastí riešenia a pravidelné aplikovanie bezpečnostných záplat vydaných vývojármi, resp. tretími stranami.
    22. Kontrola vykonaných opatrení sa vykonáva dvoma spôsobmi:
        1. pri odovzdávaní Diela na mieste dohodnutom medzi Objednávateľom a Zhotoviteľom,
        2. počas implementácie Diela na mieste, kde prebieha vývoj riešenia.
    23. Kontrola pri odovzdávaní Diela pozostáva z:
        1. kontroly projektovej dokumentácie obsahujúcej minimálne návrh Diela s popisom jednotlivých súčastí (Cieľový koncept), vývojársku dokumentáciu a dokumentáciu pre používateľov a správcov,
        2. kontroly analýzy rizík a implementácie navrhnutých opatrení,
        3. kontroly verzionovanej histórie vývoja Diela pozostávajúcej minimálne z kontroly podpísaných commitov a z kontroly, či zmeny vykonané v danom commite súvisia s jeho popisom,
        4. kontroly zdrojových kódov na použité zastarané/nebezpečné funkcie,
        5. kontroly formátu citlivých údajov v databáze,
        6. kontroly výsledkov testovania implementovaného riešenia.
    24. Kontrola počas implementácie Diela na mieste, kde prebieha vývoj Diela, pozostáva z:
        1. kontroly použitých vývojárskych nástrojov, ich pôvodu, legálnosti a aktuálnosti,
        2. kontroly implementovaných opatrení na zabezpečenie integrity vyvíjaného Diela, prípadne aj jeho dôvernosti,
        3. kontroly anonymizácie použitých testovacích údajov počas implementácie Diela,
        4. kontroly zapnutých bezpečnostných vlastností použitých nástrojov (varovania, ochrany),

Kontrolu bude vykonávať osoba, ktorá je dostatočne technicky zdatná a má minimálne 5 rokov praxe v IT odbore, je bezúhonná a nezávislá.

1. RIADIACI VÝBOR
   1. Riadiaci výbor je vrcholný riadiaci orgán Projektu, ktorý je oprávnený riešiť všetky otázky Projektu. Zmluvné strany ustanovia a obsadia Riadiaci výbor do 1 mesiaca od účinnosti Zmluvy v súlade metodikou riadenia podľa PRINCE2.
   2. Riadiaci výbor môže mať 5 členov alebo 7 členov. Na čele Riadiaceho výboru je predseda. Ak má Riadiaci výbor 5 členov, 3 členov Riadiaceho výboru vrátane predsedu Riadiaceho výboru, ktorí sú zástupcami Objednávateľa, menuje Objednávateľ a 2 členov Riadiaceho výboru, ktorí sú zástupcami Zhotoviteľa, menuje Objednávateľ na návrh Zhotoviteľa. Ak má Riadiaci výbor 7 členov, 4 členov Riadiaceho výboru vrátane predsedu Riadiaceho výboru, ktorí sú zástupcami Objednávateľa, menuje Objednávateľ a 3 členov Riadiaceho výboru, ktorí sú zástupcami Zhotoviteľa, menuje Objednávateľ na návrh Zhotoviteľa.
   3. Riadiaci výbor je uznášaniaschopný, ak sú na jeho zasadnutí prítomní všetci jeho členovia; ak sa člen Riadiaceho výboru nemôže zasadnutia zúčastniť, vyžaduje sa prítomnosť jeho zástupcu. Riadiaci výbor prijíma rozhodnutia na základe súhlasu nadpolovičnej väčšiny všetkých svojich členov.
   4. Rozhodnutia Riadiaceho výboru sú pre Zmluvné strany záväzné.
   5. Ak rozhodnutie Riadiaceho výboru vyžaduje zmenu Zmluvy, Zmluvné strany sa zaväzujú uzatvoriť v súlade s týmto rozhodnutím Riadiaceho výboru dodatok k zmluve
   6. Pôsobnosť, zloženie a kompetencie Riadiaceho výboru a jeho členov bližšie určí štatút Riadiaceho výboru, ktorého vzor tvorí **Prílohu č. 7** tejto Zmluvy. Štatút Riadiaceho výboru vydáva štatutárny orgán Objednávateľa.
   7. Zasadnutia Riadiaceho výboru sa riadia rokovacím poriadkom Riadiaceho výboru, ktorého vzor tvorí **Prílohu č. 8** tejto Zmluvy. Rokovací poriadok Riadiaceho výboru nadobúda účinnosť dňom podpísania predsedom Riadiaceho výboru.
2. KĽÚČOVÍ EXPERTI
   1. Zhotoviteľ sa zaväzuje plnenie tejto Zmluvy realizovať prostredníctvom Kľúčových expertov, ktorých na tento účel identifikoval vo svojej ponuke v rámci podmienok účasti vo Verejnom obstarávaní (ďalej aj len „**expert**“). Zoznam Kľúčových expertov s uvedením ich identifikačných údajov v rozsahu: meno, priezvisko a pozícia tvorí neoddeliteľnú súčasť tejto Zmluvy ako jej **Príloha č. 6**.
   2. Zmena niektorého z expertov Zhotoviteľa je možná výlučne s písomným súhlasom Objednávateľa a iba v nasledovných prípadoch:
      1. ak expert Zhotoviteľa preukázateľne nemôže vykonávať činnosť, na ktorú bol určený,
      2. ak je potreba výmeny experta vyvolaná skutočnosťami, ktoré nemôže Zhotoviteľ ovplyvniť,
      3. ak vzhľadom na porušovanie povinností predstavuje pokračovanie činnosti takéhoto experta ohrozenie plnenia Zmluvy,
      4. ak o to požiada Objednávateľ v súlade s bodom 24.7 tejto Zmluvy.
   3. Zhotoviteľ je povinný bezodkladne písomne informovať Objednávateľa, ak nastane skutočnosť odôvodňujúca zmenu experta v zmysle bodu 24.2 tejto Zmluvy a zároveň predložiť návrh osoby, ktorou navrhuje nahradiť experta, vo vzťahu ku ktorému nastali dôvody pre jeho nahradenie.
   4. Pri zmene experta musí osoba, ktorá má pôvodného experta nahradiť, spĺňať požiadavky na odbornú a technickú spôsobilosť stanovené Objednávateľom v rámci podmienok účasti vo Verejnom obstarávaní ako spĺňal expert, ktorého má nahradiť. Spôsobilosť nového experta Zhotoviteľa preukazuje Zhotoviteľ rovnakými dokladmi ako boli požadované v podmienkach účasti vo Verejnom obstarávaní.
   5. Návrh na zmenu experta predloží Zhotoviteľ na odsúhlasenie Objednávateľovi v písomnej forme spolu so všetkými dokladmi preukazujúcimi splnenie podmienok odbornej a technickej spôsobilosti navrhovaného experta najneskôr 5 pracovných dní pred nástupom nového experta na výkon činnosti podľa tejto Zmluvy, ak sa Zmluvné strany nedohodnú z dôvodov hodných osobitného zreteľa inak. Príslušný expert môže začať vykonávať činnosti v rámci plnenia Zmluvy až po písomnom odsúhlasení Objednávateľa.
   6. Akékoľvek náklady, ktoré vzniknú v súvislosti so zmenou expertov zo Zmluvy, znáša Zhotoviteľ.
   7. Objednávateľ je oprávnený požiadať Zhotoviteľa o výmenu experta zo Zmluvy v prípade, ak jeho pracovné výsledky alebo správanie je neuspokojivé a ohrozuje riadne plnenie Zmluvy alebo má iný negatívny vplyv na činnosti alebo záujmy Objednávateľa. Zhotoviteľ sa zaväzuje, že riadne odôvodnenej žiadosti Objednávateľa bezodkladne vyhovie a v súlade s týmto článkom Zmluvy navrhne výmenu experta.
   8. Pre vylúčenie pochybností sa Zmluvné strany dohodli, že pre nahradenie Kľúčových expertov Zhotoviteľa nie je potrebné uzatvárať dodatok k tejto Zmluve.
3. UKONČENIE ZMLUVY
   1. Táto Zmluva môže byť ukončená:
      1. písomnou dohodou Zmluvných strán,
      2. odstúpením od Zmluvy v prípadoch, ktoré ustanovuje táto Zmluva alebo z dôvodov stanovených v zákone.
      3. výpoveďou zo strany Objednávateľa bez uvedenia dôvodu s 3-mesačnou výpovednou lehotou, pričom výpovedná lehota začína plynúť prvým dňom kalendárneho mesiaca nasledujúceho po mesiaci, v ktorom bola výpoveď doručená Zhotoviteľovi, a uplynie posledným dňom príslušného kalendárneho mesiaca.
   2. Pokiaľ bude táto Zmluva predčasne ukončená dohodou zmluvných strán, tvorí stanovenie spôsobu vysporiadania vzťahov vzniknutých na základe tejto Zmluvy podstatnú náležitosť dohody o ukončení účinnosti tejto Zmluvy.
   3. Odstúpiť od Zmluvy je možné zo strany tej Zmluvnej strany, ktorej to umožňuje zákon alebo táto Zmluva a výlučne z dôvodov stanovených v tejto Zmluve alebo v zákone (najmä v zmysle § 19 ods. 3 ZVO alebo § 15 ods. 1 Zákona o registri partnerov verejného sektora).
   4. Objednávateľ je oprávnený odstúpiť od tejto Zmluvy pre podstatné porušenie Zmluvy Zhotoviteľom, za ktoré sa považuje najmä porušenie, ktoré je tak klasifikované v tejto Zmluve.
   5. Objednávateľ je oprávnený odstúpiť od tejto Zmluvy aj v nasledovných prípadoch, a to buď v celom jej rozsahu alebo čiastočne, a to aj bez výzvy na dodatočné splnenie záväzkov, a bez toho, aby Objednávateľovi vznikla z dôvodu odstúpenia povinnosť nahradiť škodu alebo akékoľvek sankcie:
      1. ak sa Zhotoviteľ stane spoločnosťou v kríze v zmysle § 67a Obchodného zákonníka,
      2. vyhlásenie konkurzu na Zhotoviteľa alebo povolenie reštrukturalizácie Zhotoviteľa alebo vstup Zhotoviteľa do likvidácie,
      3. začatie exekučného konania proti Zhotoviteľovi,
      4. ak komukoľvek, kto je súčasťou organizácie Objednávateľa alebo akémukoľvek podriadenému či zástupcovi Objednávateľa ponúkne alebo dá úplatok Zhotoviteľ alebo jeho podriadený alebo zástupca,
      5. Zhotoviteľ predá svoj podnik alebo časť podniku a podľa Objednávateľa sa tým zhorší vymožiteľnosť práv a povinností zo Zmluvy.
   6. Objednávateľ je oprávnený odstúpiť od tejto Zmluvy aj v prípade, ak sa rozhodne ďalej nepokračovať v projekte, to však vždy len pri ukončení príslušnej, resp. jednotlivej etapy v zmysle časového harmonogramu.
   7. Pri nepodstatnom porušení tejto Zmluvy môže druhá Zmluvná strana odstúpiť od tejto Zmluvy, ak k odstráneniu porušenia nedôjde ani  v primeranej lehote na plnenie, poskytnutej v písomnom upozornení na porušenie povinnosti a jeho následky, v trvaní najmenej 15 (pätnásť) dní.
   8. Odstúpenie od Zmluvy je účinné dňom doručenia písomného oznámenia o odstúpení od Zmluvy druhej Zmluvnej strane. V odstúpení od Zmluvy musia byť vymedzené dôvody odstúpenia od Zmluvy, ak táto Zmluva alebo zákon neustanovuje inak. Účinky odstúpenia sa riadia príslušnými ustanoveniami Obchodného zákonníka, ak táto Zmluva neustanovuje inak.
   9. Odstúpením od Zmluvy nie sú dotknuté práva a povinnosti Zmluvných strán ohľadne plnení Zhotoviteľa, ktoré boli do momentu odstúpenia Zhotoviteľom riadne a včas zhotovené a odovzdané a Objednávateľom riadne prevzaté (akceptované), vrátane práv a povinností vyplývajúcich zo záruky poskytnutej podľa čl. 8. tejto Zmluvy na odovzdané a prevzaté časti Diela. V prípade odstúpenia od Zmluvy si Zmluvné strany ponechajú plnenia akceptované do momentu odstúpenia od Zmluvy, ktoré boli vykonané v súlade s podmienkami uvedenými v tejto Zmluve a jej prílohách, a úhrady za ne. Odstúpením od tejto Zmluvy nebude dotknutá platnosť licencií udelených touto Zmluvou alebo na jej základe k tým častiam Diela, ktoré Objednávateľ riadne prevzal.
   10. Skončenie tejto Zmluvy sa nedotýka nároku na náhradu škody vzniknutej porušením tejto Zmluvy, nároku na zaplatenie zmluvnej pokuty podľa ustanovení tejto Zmluvy a ďalej ustanovení tejto Zmluvy, ktoré vzhľadom na svoju povahu majú trvať aj po ukončení Zmluvy, najmä ustanovenia o povinnosti mlčanlivosti, komunikácii a riešení sporov, poskytnutej záruke.
   11. Ohľadom plnení, ktoré neboli riadne ukončené a akceptované ku dňu zániku Zmluvy výpoveďou alebo odstúpením, pripraví Zhotoviteľ ich inventarizáciu a Objednávateľ bude oprávnený ale nie povinný ich prevziať, pokiaľ uhradí príslušnú časť zmluvnej ceny zodpovedajúcej miere rozpracovanosti podľa dohody Zmluvných strán.
4. ZÁVEREČNÉ USTANOVENIA
   1. Táto Zmluva nadobúda platnosť dňom jej podpisu oboma Zmluvnými stranami a účinnosť v deň nasledujúci po zverejnení Zmluvy v Centrálnom registri zmlúv (ďalej len „**register**“) v súlade s ustanovením § 47a Občianskeho zákonníka a § 5a Zákona o slobodnom prístupe k informáciám. Táto Zmluva je povinne zverejňovanou zmluvou v zmysle Zákona o slobodnom prístupe k informáciám. Zmluvné strany berú na vedomie a súhlasia, že táto Zmluva vrátane všetkých jej súčastí a príloh bude zverejnená v registri. Povinné zverejnenie Zmluvy Objednávateľom nie je porušením povinnosti mlčanlivosti podľa článku 13. tejto Zmluvy.
   2. Ak v priebehu zmluvného vzťahu zmení Zhotoviteľ názov/obchodné meno, prípadne dôjde k jeho rozdeleniu, zlúčeniu, splynutiu alebo úpadku, je povinný o tejto skutočnosti okamžite písomne informovať Objednávateľa, spolu s uvedením, ako prechádzajú práva a záväzky z tejto Zmluvy na jeho právneho nástupcu. Objednávateľ uzavrie s právnym nástupcom dodatok k tejto Zmluve v zmysle príslušných ustanovení ZVO.
   3. Zmluvné strany sa dohodli, že vzťahy neupravené touto Zmluvou sa riadia príslušnými ustanoveniami Obchodného zákonníka a Autorského zákona v platnom znení a právnym poriadkom Slovenskej republiky. Rozhodným právom na účely prejednania a rozhodnutia sporov, ktoré vzniknú z tejto Zmluvy alebo v súvislosti s ňou je právo Slovenskej republiky.
   4. Zmluvné strany sa dohodli, že Zhotoviteľ nie je oprávnený postúpiť akékoľvek pohľadávky voči Objednávateľovi vyplývajúce z tejto Zmluvy na tretiu osobu bez predchádzajúceho písomného súhlasu Objednávateľa. Právny úkon, na základe ktorého Zhotoviteľ postúpi svoju pohľadávku voči Objednávateľovi na tretiu osobu bez predchádzajúceho písomného súhlasu Objednávateľa, je podľa § 39 Občianskeho zákonníka v znení neskorších predpisov neplatný. Akýkoľvek súhlas Objednávateľa je platný iba v prípade, ak naň bol udelený predchádzajúci písomný súhlas Ministerstva zdravotníctva Slovenskej republiky.
   5. V prípade vzniku sporu z tejto Zmluvy alebo v súvislosti s ňou sa Zmluvné strany zaväzujú vyvinúť maximálne úsilie na vyriešenie takéhoto sporu primárne vzájomnou dohodou a zmierom a v prípade neúspechu sú na prejednanie a rozhodnutie sporov príslušné súdy Slovenskej republiky.
   6. Neoddeliteľnou súčasťou tejto Zmluvy sú nasledovné prílohy:
      1. **Príloha č. 1:** Špecifikácia Diela, štandardy pre dodávku (štandardy pre metodiku riadenia projektu, štandardy pre testovanie, štandardy pre dokumentáciu, štandardy pre systém riadenia kvality)
      2. **Príloha č. 2:** Harmonogram fakturačných míľnikov
      3. **Príloha č. 3:** Zoznam subdodávateľov
      4. **Príloha č. 4:** Kategorizácia vád, lehoty na ich odstránenie, podmienky záručného servisu.
      5. **Príloha č. 5:** Ponuka Zhotoviteľa
      6. **Príloha č. 6:** Kľúčoví experti
      7. **Príloha č. 7:** Štatút Riadiaceho výboru (vzor)
      8. **Príloha č. 8:** Rokovací poriadok Riadiaceho výboru (vzor)
   7. Táto Zmluva je vyhotovená v štyroch (4) vyhotoveniach s platnosťou originálu, z toho dve (2) z pre Objednávateľa a dve (2) pre Zhotoviteľa.
   8. Ak niektoré ustanovenia tejto Zmluvy stratili platnosť, alebo sú platné len sčasti alebo neskôr stratia platnosť, nie je tým dotknutá platnosť ostatných ustanovení. Namiesto neplatných ustanovení sa použije úprava, ktorá sa čo najviac približuje zmyslu a účelu tejto Zmluvy.
   9. Zmluvné strany týmto vyhlasujú, že obsah Zmluvy im je známy, predstavuje ich vlastnú slobodnú a vážnu vôľu, je vyhotovený v správnej forme, a že tomuto obsahu aj právnym dôsledkom porozumeli a súhlasia s nimi, na znak čoho pripájajú svoje vlastnoručné podpisy.

V Bratislave dňa \_\_\_\_\_\_\_\_\_\_\_\_\_\_\_\_\_\_\_\_\_ V Bratislave dňa \_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Za Objednávateľa:** | **Za Zhotoviteľa:** |
| \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ | \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ |
| **Národné centrum zdravotníckych informácií**  Meno:  Funkcia: | Meno:  Funkcia: |

## **Príloha č. 1: Špecifikácia Diela a štandardy pre dodávku (štandardy pre metodiku riadenia projektu, štandardy pre testovanie, štandardy pre dokumentáciu, štandardy pre systém riadenia kvality)**

*Špecifikácia diela a štandardy pre dodávku sú prevzaté zo súťažných podkladov (Príloha B.1 Opis predmetu zákazky).*

Príloha B.1 Opis predmetu zákazky

## **Príloha č. 2: Harmonogram fakturačných míľnikov**

|  |  |
| --- | --- |
| 1. fakturačný míľnik | po protokolárnom prevzatí všetkých výstupov etapy Analýza a dizajn a Funkčného a výkonostného testu podľa Tabuľky č. xy Prílohy č. 1 sú splnené podmienky pre fakturačný míľnik č. 1 v zmysle čl. xy bod xy tejto Zmluvy |
| 2. fakturačný míľnik | po protokolárnom prevzatí všetkých výstupov etapy Pilotná Implementácia podľa Tabuľky č. xy Prílohy č. 1 sú splnené podmienky pre fakturačný míľnik č. 2 v zmysle čl. xy bod xy tejto Zmluvy |
| 3. fakturačný míľnik | po protokolárnom prevzatí všetkých výstupov etapy Testovanie podľa Tabuľky č. xy Prílohy č. 1 sú splnené podmienky pre fakturačný míľnik č. 3 v zmysle čl. xy bod xy tejto Zmluvy |
| 4. fakturačný míľnik | po protokolárnom prevzatí všetkých výstupov etapy Dokumentácia a školenie podľa Tabuľky č. xy Prílohy č. 1 sú splnené podmienky pre fakturačný míľnik č. 4 v zmysle čl. xy bod xy tejto Zmluvy |
| 5. fakturačný míľnik | po protokolárnom prevzatí všetkých výstupov etapy Nasadenie do produkčného prostredia podľa Tabuľky č. xy Prílohy č. 1 sú splnené podmienky pre fakturačný míľnik č. 5 v zmysle čl. xy bod xy tejto Zmluvy |

## **Príloha č. 3: Zoznam subdodávateľov**

|  |  |  |  |
| --- | --- | --- | --- |
| **Por. č.** | **Subdodávateľ** | **Osoba oprávnená konať za subdodávateľa** | **Stručný opis časti predmetu plnenia zmluvy, ktorý bude predmetom subdodávky a podiel plnenia zo zmluvy v % vyjadrení** |
| 1. | *(Názov subdodávateľa sídlo a IČO)* | *(Meno, priezvisko, adresa pobytu, dátum narodenia)* |  |
| 2. |  |  |  |
| 3. |  |  |  |
| 4. |  |  |  |
| 5. |  |  |  |
| 6. |  |  |  |
| 7. |  |  |  |
| 8. |  |  |  |
| 9. |  |  |  |
| 10. |  |  |  |

## **Príloha č. 4: Kategorizácia vád, lehoty na ich odstránenie, podmienky záručného servisu**

1. **Kategorizácia vád**

**Vada úrovne A:** kritická vada / havária, ktorá spôsobuje nedostupnosť, alebo chybnú funkčnosť Systému alebo jeho časti. Odstránenie vady nie je možné dočasne zabezpečiť náhradným riešením Zhotoviteľa ani organizačným opatrením Objednávateľa navrhnutého Zhotoviteľom. Odstránenie vady nesmie mať negatívny vplyv na konzistenciu a integritu dát a výsledky ich spracovania v prostrediach Objednávateľa.

**Vada úrovne B:** vážna vada/ porucha, ktorá spôsobuje nedostupnosť, alebo chybnú funkčnosť Systému alebo jeho časti. Odstránenie vady je možné dočasne zabezpečiť náhradným riešením Zhotoviteľa alebo organizačným opatrením Objednávateľa navrhnutého Zhotoviteľom, a to  v lehote stanovenej pre náhradné riešenie.  Odstránenie vady nesmie mať negatívny vplyv na konzistenciu a integritu dát a výsledky ich spracovania v prostrediach Objednávateľa.

**Vada úrovne C:** bežná vada, bežná porucha, ktorá neobmedzuje prevádzku Systému alebo jeho časti a nemá dôsledky na využívanie a prevádzku Systému. Odstránenie vady nesmie mať negatívny vplyv na konzistenciu a integritu dát a výsledky ich spracovania v prostrediach Objednávateľa..

1. **Lehoty na odstránenie vád v rámci záručného servisu**

Lehoty na odstránenie vád sa rozdeľujú nasledovne:

* + 1. lehota reagovania na nahlásenú vadu,
    2. lehota náhradného riešenia vady,
    3. lehota trvalého vyriešenia vady.

**Lehota reagovania** na nahlásenú vadu je pre Zhotoviteľa stanovený čas, do ktorého vykoná prevzatie, potvrdenie prevzatia a preverenie nahlásenej vady a zaháji jej riešenie konkrétnym riešiteľom a ktorá začína plynúť nahlásením vady postupom v zmysle čl. 8 tejto Zmluvy.

**Lehota náhradného riešenia** vadyje čas, do ktorého je Zhotoviteľ povinný zabezpečiť, resp. uplatniť náhradné riešenie do Systému Objednávateľa alebo Objednávateľ vykonať procesné opatrenia navrhnuté Zhotoviteľom. Náhradným riešením sa rozumie vykonanie súboru opatrení Zhotoviteľom, ktoré do doby pre trvalé vyriešenie vady sfunkčnia Systém alebo jeho časť. Pokiaľ sa jedná o procesné opatrenia Objednávateľa, Zhotoviteľ je povinný včas dodať Objednávateľovi zdokumentovaný proces opatrení tak, aby Objednávateľ mohol s prihliadnutím na charakter opatrení vykonať Zhotoviteľom navrhnuté opatrenia v lehote náhradného riešenia.

**Lehota trvalého vyriešenia** vady je čas, do ktorého je Zhotoviteľ povinný zabezpečiť, resp. uplatniť trvalé odstránenie vady Systému alebo jeho časti tak, aby Systém Objednávateľa, resp. funkčnosť jeho jednotlivých častí, bol plne obnovený

**Lehoty na odstránenie vád pre jednotlivé úrovne vád**

|  |  |  |  |
| --- | --- | --- | --- |
| **Úroveň vady** | **Lehota reagovania na nahlásenú vadu** | **Lehota náhradného riešenia vady** | **Lehota trvalého vyriešenia vady** |
| **Vada úrovne A** | do 8 hodín pracovného času | *Z titulu definície vady úrovne A sa neuplatňuje* | do 40 hodín pracovného času |
| **Vada úrovne B** | do 16 hodín pracovného času | do 24 hodín pracovného času | do 200 hodín pracovného času |
| **Vada úrovne C** | do 32 hodín pracovného času | *Z titulu definície vady úrovne C sa neuplatňuje* | do 304 hodín pracovného času |

Pracovným časom sa na účely tejto Zmluvy sa rozumie doba vymedzená počas pracovných dní v čase od 8:00 do 16:00 hod.

## **Príloha č. 5: Ponuka Zhotoviteľa**

## **Príloha č. 6: Kľúčoví experti**

## **Príloha č. 7: Štatút Riadiaceho výboru (vzor)**

Štatút

Riadiaceho výboru pre projekt „...................................... (názov projektu)“

Postavenie Riadiaceho výboru

1. Riadiaci výbor je orgán zriadený Národným centrom zdravotníckych informácií (ďalej len ako „NCZI“) v rámci implementácie projektu **„.......................................** (názov projektu)**“** a plní najmä nasledovné úlohy:
2. schvaľuje návrhy zmien a dodatkov „....................................... (názov zmluvy)“ podpísanej dňa ................... (dátum podpisu) medzi NCZI a spoločnosťou .............................. (úplný názov dodávateľa) (ďalej len ako „dodávateľ“),
3. prerokováva a schvaľuje opatrenia potrebné na splnenie celkových cieľov príslušného projektu,
4. prerokováva vecné a finančné časti správ o projekte,
5. schvaľuje začatie prác na projekte,
6. schvaľuje úvodnú dokumentáciu projektu (projektový zámer a plán projektu - PID)
7. schvaľuje začatie a ukončenie jednotlivých etáp projektu,
8. schvaľuje správy o stave a rizikách projektu,
9. schvaľuje výsledné produkty projektu a potvrdzuje ukončenie projektu,
10. na základe priebežného monitorovania projektu a odborných stanovísk prijíma strategické rozhodnutia pre splnenie celkových cieľov projektu,
11. posudzuje čiastkové aj celkové výstupy projektu z hľadiska obsahového a finančného súladu so zmluvou,
12. má právo vyžiadať si odborné stanoviská (legislatívne, technické a pod.),
13. rozhoduje v oblasti eliminácie vzniknutých alebo hroziacich rizík,
14. odporúča zmeny v organizačnej, procesnej a informačnej oblasti projektu pre splnenie cieľov projektu a pre zabezpečenie trvalej udržateľnosti projektu,
15. prijíma rozhodnutia pri riešení kolíznych situácií vecného plnenia zmlúv, postupu realizácie projektu a jeho súlad so schváleným harmonogramom.

Zloženie Riadiaceho výboru a úlohy jeho členov

1. Členmi Riadiaceho výboru sú:
2. traja zástupcovia NCZI
3. dvaja zástupcovia dodávateľa.
4. Všetci členovia Riadiaceho výboru majú rovnaké hlasovacie právo. Každý člen má jeden hlas.
5. Právo zúčastňovať sa na zasadnutiach Riadiaceho výboru v pozícii pozorovateľa majú zástupcovia Sprostredkovateľského orgánu pre Operačný program Integrovaná infraštruktúra, a iné subjekty prizvané NCZI alebo dodávateľom.

Vznik a zánik členstva v Riadiacom výbore

1. Predsedu Riadiaceho výboru a členov Riadiaceho výboru, ktorí sú zástupcami NCZI, vymenúva a odvoláva generálny riaditeľ NCZI.
2. Návrh na vymenovanie a odvolanie členov Riadiaceho výboru podľa odseku 1 predkladá generálnemu riaditeľovi NCZI riaditeľ Úseku informatizácie a elektronizácie zdravotníctva.
3. Členov Riadiaceho výboru, ktorí sú zástupcami dodávateľa, vymenúva a odvoláva generálny riaditeľ NCZI na návrh štatutárneho zástupcu dodávateľa.
4. Ak nastane zmena pracovného zaradenia člena Riadiaceho výboru, v dôsledku ktorej člen Riadiaceho výboru nebude môcť zastupovať útvar, riaditeľ Úseku informatizácie a elektronizácie zdravotníctva nominuje na jeho miesto nového člena, pričom postupuje podľa odseku 2. V prípade, že nastane zmena pracovného zaradenia člena Riadiaceho výboru, ktorý je zástupcom dodávateľa, navrhne štatutárny zástupca dodávateľa generálnemu riaditeľovi NCZI vymenovanie nového člena Riadiaceho výboru, pričom postupuje podľa odseku 3.
5. Členstvo a pôsobnosť člena v Riadiacom výbore zaniká
6. ukončením činnosti výboru,
7. odvolaním člena,
8. písomným vzdaním sa členstva.
9. Členstvo a pôsobnosť člena v Riadiacom výbore zaniká odvolaním aj v prípade, keď člen
10. bol právoplatne odsúdený za úmyselný trestný čin,
11. začal vykonávať činnosť nezlučiteľnú s členstvom v Riadiacom výbore, ktorá by mala za následok vznik konfliktu záujmov.

Práva a povinnosti členov Riadiaceho výboru

* + - 1. V prípade, že sa člen zasadnutia zúčastniť nemôže, môže byť zastúpený na základe písomného splnomocnenia. Splnomocnená osoba má rovnaké práva a povinnosti ako stály člen.
      2. Každý člen Riadiaceho výboru ma tieto práva a povinnosti:

1. právo a povinnosť zúčastňovať sa na zasadnutiach Riadiaceho výboru,
2. právo podávať návrhy a podnety týkajúce sa činnosti Riadiaceho výboru,
3. právo nahliadať do projektovej dokumentácie,
4. navrhovať zmeny a doplnenia Štatútu Riadiaceho výboru a Rokovacieho poriadku Riadiaceho výboru.
   * + 1. Člen Riadiaceho výboru zachováva mlčanlivosť o všetkých skutočnostiach, o ktorých sa dozvedel pri výkone svojej funkcie alebo v súvislosti s ňou a ktoré v záujme Riadiaceho výboru nemožno oznamovať tretím osobám.
       2. Riadiaci výbor na svojom prvom zasadnutí schváli rokovací poriadok.

Orgány Riadiaceho výboru

1. Orgánmi Riadiaceho výboru sú
2. predseda,
3. sekretariát.
4. Predsedom Riadiaceho výboru je zástupca NCZI a plní najmä tieto úlohy:
5. zastupuje Riadiaci výbor navonok a plne zodpovedá za jeho činnosť,
6. zvoláva zasadnutia Riadiaceho výboru, navrhuje program zasadnutí a riadi ich,
7. zodpovedá za dodržiavanie Štatútu Riadiaceho výboru a Rokovacieho poriadku Riadiaceho výboru,
8. zabezpečuje v spolupráci s členmi Riadiaceho výboru predloženie návrhov opatrení na riešenie úloh a problémov súvisiacich s implementáciou projektu.
9. Sekretariát Riadiaceho výboru tvorí jeden zástupca NCZI a jeden zástupca dodávateľa. Sekretariát Riadiaceho výboru menuje a odvoláva predseda Riadiaceho výboru. V prípade, že nastane zmena pracovného zaradenia člena sekretariátu, ktorý je zástupcom dodávateľa, navrhne štatutárny zástupca dodávateľa predsedovi Riadiaceho výboru vymenovanie nového člena.

Sekretariát plní najmä tieto úlohy:

1. zabezpečuje administratívne činnosti, v súčinnosti s predsedom Riadiaceho výboru organizuje a koordinuje zasadnutia,
2. distribuuje zápisnice zo zasadnutí Riadiaceho výboru,
3. obstaráva dokumenty potrebné pre činnosť zasadnutia Riadiaceho výboru,
4. zúčastňuje sa na zasadnutiach Riadiaceho výboru,
5. vyhotovuje zápisnice z jednotlivých zasadnutí,
6. vykonávať ďalšie činnosti stanovené Štatútom Riadiaceho výboru a Rokovacím poriadkom Riadiaceho výboru.

Záverečné ustanovenia

1. Návrh Štatútu Riadiaceho výboru, jeho zmeny a doplnky vypracúva NCZI. Jeho zmeny a doplnky sú pripomienkované jednotlivými členmi Riadiaceho výboru.
2. Štatút Riadiaceho výboru vydáva generálny riaditeľ NCZI a nadobúda účinnosť dňom jeho podpísania generálnym riaditeľom NCZI prípadne splnomocneným zástupcom.
3. Zmeny a doplnky Štatútu Riadiaceho výboru musia byť vykonané formou písomného dodatku.
4. Sekretariát Riadiaceho výboru informuje všetkých jeho členov so zmenami a doplnkami Štatútu Riadiaceho výboru v lehote najneskôr päť pracovných dní od nadobudnutia ich účinnosti.

## **Príloha č. 8: Rokovací poriadok Riadiaceho výboru (vzor)**

Rokovací poriadok

Riadiaceho výboru pre projekt „...................................... (názov projektu)“

Rokovací poriadok Riadiaceho výboru

1. Rokovací poriadok upravuje
2. prípravu, program a priebeh zasadnutia Riadiaceho výboru,
3. postupy pri realizácii úloh Riadiaceho výboru,
4. spôsob prijímania rozhodnutí, ich náležitosti a postupy vyhotovovania zápisníc zo zasadnutia Riadiaceho výboru.
5. Rokovací poriadok Riadiaceho výboru je záväzný pre všetkých členov Riadiaceho výboru, ako aj iné osoby zúčastnené na jeho zasadnutiach.

Príprava zasadnutia Riadiaceho výboru

1. Všetky zasadnutia Riadiaceho výboru zvoláva jeho predseda. Prípravu a priebeh zasadnutia výboru zabezpečuje sekretariát Riadiaceho výboru.
2. Predseda v súvislosti so zvolaním zasadnutia Riadiaceho výboru
3. určí miesto, dátum a čas konania,
4. v spolupráci s ostatnými členmi navrhuje program zasadnutia,
5. v spoluprácu s ostatnými členmi rozhodne o potrebe prizvania ďalších osôb na zasadnutie výboru.
6. Miesto, dátum a čas konania sa zasadnutia Riadiaceho výboru oznamuje formou písomnej alebo elektronickej pozvánky sekretariát Riadiaceho výboru všetkým jeho členom, pozorovateľom a ďalším prizvaným osobám, a to minimálne tri pracovné dni pred termínom zasadnutia Riadiaceho výboru.
7. Podkladové materiály, ktoré majú byť predmetom rokovania zasiela sekretariát Riadiaceho výboru všetkým jeho členom najneskôr dva pracovné dni pred termínom zasadnutia Riadiaceho výboru. Členovia sú oprávnení predkladať iniciatívne návrhy týkajúce sa obsahu prerokovávaných otázok v písomnej alebo elektronickej podobe na sekretariát, a to najneskôr jeden pracovný deň pred termínom zasadnutia Riadiaceho výboru.

Zasadnutia Riadiaceho výboru

1. Zasadnutia Riadiaceho výboru zvoláva predseda Riadiaceho výboru podľa potreby, minimálne však raz mesačne. Zasadnutia Riadiaceho výboru riadi jeho predseda.
2. Účasť na zasadnutiach Riadiaceho výboru je pre členov povinná.
3. Zasadnutia Riadiaceho výboru sú neverejné. Riadiaci výbor je uznášaniaschopný, ak je na zasadnutí prítomná nadpolovičná väčšina všetkých jeho členov.
4. Riadiaci výbor projektu vždy prizve na svoje zasadnutie oboch projektových manažérov v zmysle „....................................... (názov zmluvy)“ podpísanej dňa ................... (dátum podpisu) medzi Národným centrom zdravotníckych informácií (ďalej len ako „NCZI“) a spoločnosťou .............................. (úplný názov dodávateľa) (ďalej len ako „dodávateľ“).
5. Zasadnutí Riadiaceho výboru sa môžu zúčastňovať aj pozorovatelia a iné subjekty prizvané NCZI alebo dodávateľom. Pozorovatelia a iné prizvané subjekty nemajú hlasovacie právo.

Prijímanie rozhodnutí

1. Riadiaci výbor prijíma svoje závery zo zasadnutia a rozhodnutia formou zápisnice, pričom je potrebný súhlas nadpolovičnej väčšiny jeho členov. Zápisnicu zo zasadnutia Riadiaceho výboru vyhotovuje sekretariát Riadiaceho výboru, a to najneskôr do päť pracovných dní od jeho konania sa.
2. Zápisnica zo zasadnutia Riadiaceho výboru musí obsahovať najmä
3. zoznam prítomných osôb (podľa prezenčnej listiny);
4. program zasadnutia;
5. miesto a termín konania sa zasadnutia;
6. informáciu o priebehu rokovania, o prijatých uzneseniach a výsledkoch hlasovania;
7. informáciu o osobách, ktoré sa do diskusie zapojili vrátane stručnej informácie o ich príspevku;
8. údaj o tom, kto zápisnicu vyhotovil a schválil.
9. Zápisnicu zo zasadnutia Riadiaceho výboru predloží sekretariát Riadiaceho výboru na pripomienkovanie členom Riadiaceho výboru. Po prehodnotení pripomienok členov podpisuje záznam zo zasadnutia Riadiaceho výboru predseda Riadiaceho výboru alebo iná osoba ním písomne poverená na jeho zastupovanie.
10. Zápisnicu zo zasadnutia Riadiaceho výboru doručí sekretariát členom výboru najneskôr do päť pracovných dní odo dňa jej schválenia predsedom Riadiaceho výboru. Zároveň je predseda Riadiaceho výboru povinný informovať generálneho riaditeľa NCZI o uzneseniach Riadiaceho výboru, ak to nie je tá istá osoba.
11. V naliehavých prípadoch môže predseda Riadiaceho výboru projektu požiadať členov Riadiaceho výboru projektu, aby o návrhu rozhodnutia rozhodli mimo zasadnutia Riadiaceho výboru projektu – rozhodovanie per rollam.

Spôsob a podmienky rozhodovania Per rollam sú nasledovné:

* + 1. Vedenie projektu predloží návrh rozhodnutia Predsedovi Riadiaceho výboru projektu písomnou formou (e-mailom alebo písomne).
    2. Predseda Riadiaceho výboru projektu doručí do 1 pracovného dňa návrh rozhodnutia elektronickou formou všetkým členom Riadiaceho výboru projektu a to prostredníctvom projektového manažéra.
    3. Členovia Riadiaceho výboru projektu sa k návrhu rozhodnutia vyjadria do 4 pracovných dní od doručenia návrhu rozhodnutia. Člen Riadiaceho výboru projektu vyjadrí súhlasné alebo nesúhlasné stanovisko. V prípade nesúhlasu uvedie stručné zdôvodnenie svojho stanoviska. V prípade nepredloženia žiadneho stanoviska od jednotlivých členov Riadiaceho výboru projektu v stanovenom termíne, sa toto bude považovať za prejav nesúhlasu s návrhom rozhodnutia.
    4. Každý člen Riadiaceho výboru projektu je povinný pri elektronickej komunikácii (email) vždy pri svojej odpovedi zadať „Odpovedať všetkým“, t.j. touto cestou zabezpečiť, aby jeho email obdržali všetci členovia Riadiaceho výboru projektu, a na kópiu emailu uviesť projektového manažéra.
    5. Rozhodnutie sa prijme len v prípade, keď nadpolovičný počet členov Riadiaceho výboru projektu zašle súhlasné stanovisko v stanovenej lehote.
    6. Po ukončení procesu rozhodovania oznámi predseda Riadiaceho výboru projektu členom Riadiaceho výboru projektu a Vedeniu projektu výsledky hlasovania per rollam a to najneskôr do 3 pracovných dní po ukončení hlasovania. Ak predseda Riadiaceho výboru projektu vydá na základe hlasovania zamietavé stanovisko k predloženému návrhu, zdôvodní toto rozhodnutie a uvedie podmienky, za akých bude stanovisko kladné. Ak predseda Riadiaceho výboru projektu v tejto lehote nevydá stanovisko k predloženému návrhu rozhodnutia, považuje sa to za prijatie (schválenie) návrhu rozhodnutia Vedenia projektu.
    7. O rozhodovaní per rollam a jeho výsledku vypracuje projektový manažér zápisnicu v termíne do 2 pracovných dní po ukončení hlasovania a doručí v listinnej forme dodávateľovi.

Záverečné ustanovenia

1. Návrh Rokovacieho poriadku Riadiaceho výboru, jeho zmeny a doplnenia vypracúva NCZI, ktoré ich poskytne jednotlivým členom Riadiaceho výboru na pripomienkovanie.
2. Rokovací poriadok Riadiaceho výboru nadobúda účinnosť dňom podpísania predsedom Riadiaceho výboru.
3. Zmeny a doplnky Rokovacieho poriadku Riadiaceho výboru musia byť vykonané formou písomného dodatku.
4. Sekretariát Riadiaceho výboru informuje všetkých jeho členov so zmenami a doplnkami Rokovacieho poriadku Riadiaceho výboru v lehote päť pracovných dní od nadobudnutia ich účinnosti.

1. Vykonávacie rozhodnutie Komisie (EÚ) 2017/863 z 18. mája 2017, ktorým sa aktualizuje verejná open source softvérová licencia Európskej únie (EUPL) v záujme ďalšej podpory zdieľania a opätovného používania softvéru vyvinutého verejnými správami (Ú. v. EÚ L 128, 19.5.2017). [↑](#footnote-ref-2)
2. Medzi open source licencie patrí napríklad licencia GNU General public licence a ďalšie. [↑](#footnote-ref-3)